किंग्जस्टन ( जमैका ) : भारत आणि वेस्ट इंडीज यांच्यात रविवारी टी - 20 आंतरराष्ट्रीय क्रिकेट मुकाबला होत आहे . एकदिवसीय मालिकेत विंडीज संघात काही अनोळखी चेहरे दिसले असले तरी टी - 20 संघात ख्रिस गेल , किएरॉन पोलार्ड असे दिग्गज खेळाडू असल्यामुळे हा एकमेव सामना चुरशीचा होण्याची अपेक्षा आहे . भारताने वन - डे मालिकेसाठी निवडलेला संघ टी - 20साठी कायम ठेवला आहे . विंडीजने मात्र गेल , पोलार्ड यांच्यासह मार्लन सॅम्युएल्स , सुनील नारायण आणि कर्णधार कार्लोस ब्राथवेट यांना स्थान दिले आहे . या ओळखीच्या चेहऱ्यांमुळे मैदानावर वेगळीच रंगत अनुभवायला मिळणार आहे . टी - 20 जगतातील या अनुभवी खेळाडूंमुळे भारताला विजयासाठी कष्ट करावे लागतील , परंतु आयपीएलच्या निमित्ताने एकमेकांसोबत किंवा विरोधात हे खेळाडू खेळलेले असल्यामुळे एकमेकांच्या ताकदीचा आणि क्षमतेचा चांगला अंदाज त्यांना आहे . आयपीएलमध्ये गेलचे नाणे चालले नव्हते , मात्र तो मायदेशात ठसा उमटवण्यास सज्ज असेल . त्याच्यासह पोलार्डवर यजमानांच्या फलंदाजीची भिस्त असेल . गोलंदाजीत जेर्मी टेलर त्यांचे आक्रमण सुरू करणार असला तरी सुनील नारायण आणि सॅम्युअल बद्री यांची फिरकी भारताला किती त्रासदायक ठरते हे महत्त्वाचे असेल . नुकत्याच संपलेल्या एकदिवसीय मालिकेत अजिंक्य रहाणे सर्वोत्तम ठरला असला तरी उद्या त्याला विश्रांती दिली जाऊ शकते . त्याच्याऐवजी ऋषभ पंतला संधी मिळण्याची शक्यता आहे . रोहित शर्मा संघात नसल्यामुळे विराट आयपीएलप्रमाणे सलामीला खेळू शकतो . त्यानंतर मधल्या फळीत युवराज , धोनी , केदार जाधव आणि हार्दिक पंड्या असे फलंदाज असतील . गोलंदाजीत कुलदीप यादवऐवजी अश्विनला संधी मिळू शकते .


सध्या धावपळीच्या जीवनशैलीमुळे हृदयरोग होणाऱ्यांच्या प्रमाणात वाढ झाली आहे . मात्र या त्रासापासून दूर राहायचे असल्यास आधीपासूनच प्रयत्न करायला हवेत . योगशास्त्रात त्यावरील अतिशय उत्तम असे उपाय आहेत . हे शयनस्थितील आसन आहे . या आसनाचा संबंध सरळ हृदयाशी येतो त्यामुळे त्याला हृदयस्तंभासन म्हणतात . हे आसन करण्याची पद्धत खालीलप्रमाणे आहे . प्रथम मऊ चादरीवर शयनस्थिती घ्यावी , मग दोन्ही हात लांब करून हात आणि डोके उचलावे , त्याचप्रमाणे दोन्ही पायांमध्ये अंतर घेऊन दोन्ही पायही उचलावे . साधारण जमिनीपासून एक फुटापर्यंत डोके , हातपाय उचलण्याचा प्रयत्न करावा . आसनस्थितीत संथ श्वसन करावे . आसनावस्थेमध्ये दृष्टी हृदयस्थानावर एकाग्र करावी . याठिकाणचे स्नायू ढिले सोडावेत . जेवढा वेळ टिकवता येईल तेवढा वेळ टिकवावे , कालावधी पंधरा सेंकद चांगला . मात्र हा कालावधी सरावाने वाढवता येतो . या आसनाची स्थिती सोडताना श्वास घेत घेत हळूहळू हात - पाय , डोके पूर्वस्थितीत न्यावेत . या आसनाचे अनेक फायदे आहेत . हृदय मजबूत होते , छाती , मान , पाठ , यांच्या विकारांवर हे आसन लाभदायक आहे . हे आसन नियमित करणाऱ्यांना हृदयविकाराचा झटका येण्याचे प्रमाण कमी असते . या आसनाने मेद घटतो , अवाजवी चरबी वाढत नाही . स्त्रियांनी हे आसन मासिकपाळीत तसेच गर्भावस्थेत करू नये . आपले हृदय मजबूत रहावे असे प्रत्येकालाच वाटत असते . परंतु नुसते वाटून उपयोग नाही तर त्यासाठी रोज हृदयस्तंभासन नियमित केले पाहिजे . उच्च रक्तदाब , तसेच दमा असलेल्यांनी हे आसन डॉक्टरांना विचारल्याशिवाय करू नये . मधुमेहींनी हे आसन जरूर करावे कारण हातापायांना चांगला ताण येतो व शर्करा नियंत्रणास मदत होते . मुख्यत्वे हृदयविकार टाळण्यासाठी सुरुवातीपासूनच हृदयस्तंभासन करणे आवश्यक आहे . सुजाता गानू - टिकेकर , योगतज्ज्ञ


अखेरच्या साखळी लढतीत यामागुचीवर सहज विजय सुपर सीरिज मालिकेतील अंतिम टप्पा जिंकण्याच्या निर्धाराने उतरलेल्या भारताच्या पी . व्ही . सिंधूने दुबई बॅडिमटन सुपर सीरिजमधील अपराजित्व राखले . तिने जपानच्या अकेनी यामागुचीवर २१ - ९ , २१ - १३ असा सहज विजय नोंदवला . साखळी गटातील तिचा हा तिसरा विजय आहे . सिंधूने साखळी गटातील दुसरा सामना जिंकून यापूर्वीच उपांत्य फेरी निश्चित केली होती . यामागुचीविरुद्ध दोन्ही गेम्समध्ये तिने सुरुवातीपासून चतुरस्र खेळ करीत वर्चस्व गाजवले . पहिल्या गेममध्ये प्रारंभापासूनच तिने उंचीचा फायदा घेत खोलवर परतीचे फटके मारले . तसेच तिने प्लेसिंगचाही कल्पकतेने उपयोग केला . तिने मिळवलेली आघाडी तोडण्यात यामागुचीला यश मिळाले नाही . तिने सिंधूच्या बॅकहँडवर परतीचे फटके मारण्याचा प्रयत्न केला . परंतु सिंधूने तिला आक्रमक फटक्यांपासून वंचित ठेवले . त्यामुळे यामागुचीचे डावपेच असफल ठरले . पहिला गेम जिंकल्यानंतर सिंधूचा आत्मविश्वास उंचावला . तिने दुसऱ्या गेममध्येही स्मॅशिंगचे खणखणीत फटके व अचूक सव्र्हिस असा बहारदार खेळ केला . तिने यामागुचीच्या बॅकहँडवर अधिकाधिक फटके मारत तिचा बचाव निष्प्रभ केला . यामागुचीला सिंधूच्या चुकांचा थोडासा लाभ मिळाला , मात्र तिला सिंधूची आघाडी मोडून काढण्यात यश मिळाले नाही . सिंधूने गटातील पहिल्या लढतीत चीनच्या हेइ बिंगजिआ आणि दुसऱ्या सामन्यात जपानच्या सायको सातोवर शानदार विजय मिळवला होता .


संतप्त हॉकी इंडियाची सडेतोड भूमिका मुंबई / नवी दिल्ली - तीन वर्षांपूर्वीच्या चॅम्पियन्स करंडक हॉकी स्पर्धेतील आपल्या खेळाडूंच्या गैरवर्तणुकीचा मुद्दा काढत पाकिस्तानने भारताच्या जुन्या जखमेवर बोट ठेवले . संतापलेल्या हॉकी इंडियाने आता त्या प्रकरणाबद्दल जोपर्यंत लेखी जाहीर माफी मागत नाही , तोपर्यंत भारत आणि पाकिस्तान यांच्यात थेट मालिका होणार नाही , असा इशारा दिला . गतवर्षीच्या नोव्हेंबरमध्ये हॉकी इंडियाचे तत्कालीन अध्यक्ष नरिंदर बात्रा आणि पाक हॉकी पदाधिकाऱ्यात चर्चा झाली होती . त्या वेळी २०१४ च्या स्पर्धेतील कटू प्रसंग विसरण्याचे ठरले होते . एवढेच नव्हे , तर लखनौ विश्वकरंडक कुमार स्पर्धेपासून पाकला त्यांनी वेळेत सहभागाची औपचारिकता पूर्ण न केल्यामुळे दूर राहावे लागले होते . त्यानंतरही पाक महासंघ सचिवांनी २०१४ च्या संघर्षाचा मुद्दा आणला . त्यामुळे भारताने पाकविरुद्धच्या थेट लढतीत न खेळण्याचे ठरवले आहे . २०१४ मध्ये काय घडले होते उपांत्य लढतीत भारतावर विजय मिळविल्यानंतर पाक खेळाडू टी शर्ट काढून मैदानावर नाचले होते . त्याचबरोबर त्यांनी प्रेक्षकांकडे पाहून आक्षेपार्ह हावभाव केले होते . गैरवर्तणुकीबद्दल पाकच्या चार खेळाडूंवर एका सामन्यांची बंदी घालण्यात आली होती . तेव्हा पाक प्रशिक्षकांनी माफी मागितली होती . पाकिस्तानचा दावा . . . २०१४ च्या चॅम्पियन्स करंडक स्पर्धेच्या वेळी पाक खेळाडूंच्या तथाकथित गैरवर्तणुकीबद्दल माफी न मागितल्यानेच भारताने विश्वकरंडक कुमार हॉकी स्पर्धेत भारतात प्रवेश नाकारला . आम्ही सहभाग वेळेत निश्चित केला नाही , असा त्यांचा दावा आहे . प्रत्यक्षात २०१४ च्या प्रकारामुळेच सहभाग नाकारला गेला . जे काही घडले त्याबद्दल खेद व्यक्त केला होता , तरीही हे प्रकरण संपत नाही . भारतात पुढील वर्षी विश्वकरंडक स्पर्धा आहे , त्यामुळे या प्रश्नावर तोडगा हवा आहे . - शाहबाज अहमद , पाक महासंघाचे सचिव भारताचे प्रत्युत्तर स्पर्धेपूर्वी ६० दिवस अगोदर व्हिसासाठी अर्ज सादर करण्यास सर्वच देशांना सांगितले होते . पाकिस्तान हॉकी महासंघाने ही मुदत पाळली नाही . त्यांना नियमाची वारंवार आठवण करून दिली होती . पाकिस्तान महासंघाने मुदत पाळली नाही , तर त्याबद्दल दोष भारतीय हॉकी महासंघास कसा दिला जातो ? स्वतःच्या चुका लपवण्यासाठी पाकिस्तान २०१४ चे प्रकरण उकरून काढत आहे . त्यांच्या खेळाडूंनी केलेले गैरवर्तन सर्वांनीच पाहिले होते . - आर . पी . सिंग , हॉकी इंडिया कार्यकारिणी सदस्य


बंगळूर : अफगाणिस्तान संघाकरता कौतुकाचा बहर आणि कसोटी क्रिकेट पदार्पणाचा जोश पहिल्या दोन तासांतच संपला . एम . चिन्नास्वामी मैदानावर शिखर धवनने उपहाराअगोदर शतक ठोकून नवे शिखर गाठले . सामन्याच्या पहिल्या दिवशी लंचपूर्वी शतक झळकाविणारा शिखऱ पहिला भारतीय खेळाडू ठरला आहे . 27 षटकांत नाबाद 158 धावांची भागीदारी रचून भारतीय सलामीवीरांनी अफगाण खेळाडूंना कटू सत्य परिस्थितीची जाणीव करून दिली . उपहाराला खेळ थांबला असताना शिखर धवन 91 चेंडूत 19 चौकार आणि 3 षटकार ठोकून नाबाद 104 धावांवर खेळत होता . मुरली विजय संयमी 41 धावा करून त्याला साथ देत होता . नाणेफेक जिंकून भारतीय कर्णधार अजिंक्य रहाणेने प्रथम फलंदाजी करायचा अपेक्षित निर्णय घेतला . रहाणेने फलंदाजी मजबूत करताना कुलदीप यादवऐवजी अतिरिक्त फलंदाज संघात घेतला . शिखर धवन आणि मुरली विजयने सलामी करताना पहिल्यापासून सकारात्मक पवित्रा घेतला . अफगाणिस्तानच्या वेगवान गोलंदाजांनी उत्साहाच्या भरात आखूड टप्प्याचा मारा केला . 13 षटकांनंतर कर्णधार स्टानिकझाईने त्याचे अस्त्र बाहेर काढले . त्याने राशिद खानला गोलंदाजीला बोलावले . शिखर धवनने आपल्या आयपीएल संघाच्या सहकाऱ्याचे स्वागत तीन चौकार मारून केले . शिखर धवनला असा काही सूर गवसला होता की त्याला रोखणे कठीण जायला लागले . शिखरने तीन षटकार मारताना नजर राशिद खान आणि मुजीबवर रोखली . अर्धशतकानंतर शिखर धवनच्या आक्रमणाला अजून धार आली . आता त्याचे ध्येय उपहाराअगोदर शतक ठोकण्याचे होते . उपहाराला दोन षटके बाकी असताना शिखर धवनने गिअर बदलला . त्याने मुजीब रेहमानवर हल्ला करत तीन चौकार ठोकले . नंतर राशिद खानला सुंदर कव्हर ड्राईव्ह मारून शतक साजरे केले . पहिल्यांदा शिखरने त्याच्या खास शैलीत संघाकडे बघून दोनही हात फैलावत आनंद साजरा केला आणि मग गलका करणाऱ्या प्रेक्षकांकडे बघून जोरदार शड्डू ठोकला . कसोटी पदार्पणाच्या पहिल्या दोन तासात 5 दिवसांचा सामना खेळणे किती वेगळे आहे याची झलक अफगाणिस्तान संघाला चाखायला मिळाली आहे . भारतीय संघ शिखर धवन , मुरली विजय , लोकेश राहुल , चेतेश्वर पुजारा , अजिंक्य रहाणे ( कर्णधार ) , दिनेश कार्तिक ( यष्टिरक्षक ) , हार्दिक पांड्या , रवींद्र जडेजा , आर . आश्विन , ईशांत शर्मा , उमेश यादव .


नृत्यावर आधारित शो ‘झलक दिखला जा’चा दहावा सीझन नोव्हेंबरमध्ये प्रेक्षकांच्या भेटीला येतोय . ‘बिग बॉस’ या रिअॅलिटी शोच्या अकराव्या सीझनसोबतच कलर्स वाहिनी ‘झलक दिखला जा’ शोचीदेखील तयारी करत आहे . ‘झलक दिखला जा’ या शोमध्ये कलर्स एका अशा परीक्षकाला घेऊन येतोय ज्यामुळे तुम्ही दर आठवड्याअखेर हा शो आवर्जून पाहाल . याआधी जूही चावला , शिल्पा शेट्टी , माधुरी दीक्षित आणि जॅकलिन फर्नांडिस यांसारखे बॉलिवूड कलाकार शोच्या वेगवेगळ्या सीझनमध्ये परीक्षक होते . आता या दहाव्या सीझनमध्ये बॉलिवूडची ‘हवा हवाई’ म्हणजेच श्रीदेवी परीक्षक म्हणून दिसणार असल्याची माहिती मिळतेय . ‘झलक दिखला जा’ या रिअॅलिटी शोमध्ये छोट्या पडद्यावरील कलाकार , क्रीडा आणि इतर क्षेत्रातील नावाजलेले व्यक्ती भाग घेतात . कलाकार आणि कोरिओग्राफरची जोडी वेगवेगळे नृत्यप्रकार सादर करतात . परीक्षकांचे गुण आणि प्रेक्षकांची मतं यांच्या आधारे दर आठवड्याला प्रत्येक फेरी जिंकत अखेर सर्वोत्तम नर्तक ‘झलक दिखला जा’ ही स्पर्धा जिंकण्याचा बहुमान प्राप्त करतो . श्रीदेवी तिच्या अप्रतिम नृत्यकौशल्यासाठी प्रसिद्ध आहे हे सर्वांनाच माहित आहे . पडद्यावरील श्रीदेवीचं नृत्य डोळ्याची पापणी लवू न देता पाहिलं जातं . त्याचबरोबर तिचे हावभावही प्रेक्षकांचे विशेष लक्ष वेधून घेतात . त्यामुळे परीक्षक म्हणून श्रीदेवीला पाहणे हे तिच्या चाहत्यांना नक्कीच आवडेल . नुकताच श्रीदेवीचा ‘मॉम’ हा चित्रपट प्रेक्षकांच्या भेटीला आला होता . या चित्रपटाला प्रेक्षकांकडून चांगला प्रतिसादही मिळाला होता .


ऑनलाईन शॉपिंग कंपन्या आपल्या ग्राहकांना आकर्षित करण्यासाठी नेहमीच आकर्षित करतात . बाजारात दाखल झालेली नवनवीन उत्पादने ग्राहकांनी खरेदी करावी यासाठी या कंपन्या विशेष पुढाकार घेताना दिसतात . नुकताच अॅमेझॉनने एक खास सेल जाहीर केला असून तुम्हाला नवीन फोन घ्यायचा असेल तर तुम्ही या सेलचा नक्कीच विचार करु शकता . सॅमसंग डेज सेल असे या सेलचे नाव असून यावर सॅमसंगच्या मॉडेल्सवर अतिशय आकर्षक ऑफर्स देण्यात आल्या आहेत . या सेलमध्ये सॅमसंगच्या स्मार्टफोन्स , टॅबलेट आणि स्मार्टवॉचवर मोठ्या प्रमाणात सूट देण्यात येत आहे . पाहूयात कोणत्या फोनवर किती सूट आहे… सॅमसंग गॅलेक्सी ऑन 7 PRIME या फोनवर अॅमेझॉनने थेट ४ हजारांची सूट दिली आहे . त्यामुळे हा फोन १० , ९९० रुपयांना खरेदी करता येणार आहे . यामध्ये २ हजार रुपयांची सूट तर २ हजार रुपये एक्सचेंज ऑफरमुळे सवलत मिळणार आहे . यासाठी तुम्हाला सॅमसंगचाच एखादा जुना फोन द्यावा लागणार आहे . ४ जीबी रॅमसह ६४ जीबी मेमरी असलेल्या या फोनला दोन्ही बाजूला १३ मेगापिक्सलचे कॅमरे देण्यात आले आहेत . सॅमसंग गॅलेक्सी A8 + या फोनची किंमत सध्या बाजारात ३४ , ९९० रुपये असून त्यावर ५ हजारांची सूट मिळणार आहे . त्यामुळे या सेलमध्ये फोन खरेदी केल्यास तो तुम्हाला २९ , ९९० रुपयांना खरेदी करता येईल . या फोनला पुढच्या बाजूला २ कॅमेरे असून अशाप्रकारचा कंपनीचा हा पहिलाच फोन आहे . सॅमसंग गॅलेक्सी ऑन 5 PRO सॅमसंगचा स्वस्तातील फोन म्हणून या फोनची ओळख आहे . सॅमसंगच्या या फोनची किंमत ७ , ९९० रुपये असून त्यावर २ हजार रुपये सूट मिळणार असल्याने तो ५ , ९९० रुपयांत खरेदी करता येईल . या फोनमध्ये २ जीबी रॅम आणि १६ जीबी इंटरनल स्टोरेज देण्यात आला आहे . सॅमसंग ऑन 7 PRO या फोनची किंमत ९ , ४९० रुपयांना असून तो ६ , ९९० रुपयांत मिळणार आहे . या फोनमध्ये १३ मेगापिक्सल रियर कॅमेरा , ५ मेगापिक्सलचा फ्रंट कॅमेरा देण्यात आला आहे . तसेच या फोनची रॅम २ जीबीची असून स्टोरेज १६ जीबी आहे . या फोनसाठी २ हजार रुपयांपर्यंत एक्सचेंज ऑफरही देण्यात येणार आहे .


नव्या वर्षाला आज सुरुवात झाली आहे . ३१ डिसेंबरचे सेलिब्रेशन आणि नववर्षाचे स्वागत यात आत सगळेजण गुंतले आहेत . त्यानिमित्ताने कुटुंब आणि मित्रमंडळींसह पार्टी करण्याचा एक बहाणाच सगळ्यांना मिळतो . त्यात बॉलीवूडची बेबो आणि नुकतीच आई झालेली अभिनेत्री करिना कपूर खान तरी कशी मागे राहिल . करिना आणि सैफ अली खाननेही २०१७ या नव्या वर्षाचे जंगी स्वागत केले . २०१६ वर्ष सरण्याआधी या जोडप्याच्या घरी नव्या मेम्बरचे आगमन झाले . करिनाने त्यांच्या पहिल्या बाळाला म्हणजेच तैमुर अली खान यास जन्म दिला . त्यामुळे सध्या या दोघांकडे आनंद साजरा करण्याचे दुहेरी कारण आहे . दरम्यान , त्यांच्या या पार्टीचे फोटो करिनाची बहिण आणि ९०चे दशक गाजवणारी अभिनेत्री करिष्मा कपूर हिने सोशल मिडीयावर शेअर केले आहेत . या पार्टीत केवळ करिना , सैफ आणि करिष्माच नाही तर सर्व कपूर कुटुंब आणि हॅण्डसम हंक रणबीर कपूरही उपस्थित होता . नववर्षाच्या स्वागताचे दोन फोटो करिष्माने इन्स्टाग्रामवर पोस्ट केले आहेत . एका फोटोत करिना , करिष्मा आणि रणबीर सेल्फीसाठी पोज देताना दिसतात . तर दुस - या फोटोत रणबीर हा करिष्मा आणि सैफसह सेल्फी काढताना दिसतो . या फोटोंना करिष्माने # happynewyear # family # cousins # love # celebrate # newbegining # happynewyear # familytime # lovetoall असे हॅशटॅग दिले आहेत . करिष्माने फोटोत लाल रंगाचा गॉगल घातलेला दिसतो . त्यावर हॅप्पी न्यू इयर असे लिहलेले आहे .


मजबूत फुफ्फुसे ⦁ माणसाची फुफ्फुसे दररोज २० लाख लिटर रक्त शुध्द करतात . ⦁ जर दोन्ही फुफ्फुसांना पूर्णपणे ताणून पसरवले तर अर्धे टेनिस कोर्ट आच्छादित करू शकेल . रक्त आणि रक्तपेशी ⦁ आपल्या शरीरात प्रत्येक सेकंदात २५ लक्ष आणि वर्षभरात २० , ००० कोटीहून जास्त रक्तपेशी तयार केल्या जातात . ⦁ मानवी शरीरात २ , ५० , ००० कोटी रक्तपेशी असतात . ⦁ थेंबभर रक्तात २५० लक्ष पेशी असतात . मानवी रक्त दररोज शरीरात १ , ९२ , ००० किलोमीटर प्रवास करते . ⦁ आपल्या शरीरात सरासरी ५ . ६ लिटर रक्त असते , ⦁ दर २० सेकंदामध्ये रक्त संपूर्ण शरीरात एकवार फिरते . हृदयाचे स्पंदन ⦁ निरोगी व्यक्तीच्या हृदयाचे दररोज १०० , ००० ठोके पडतात . ⦁ वर्षभरात मानवी हृदयाचे एकुणात ३ कोटी ठोके पडतात . ⦁ हृदयाचे स्पंदनामध्ये ३० फुटापर्यंत रक्त वर उसळविण्याची उर्जा असते . वेगवान मज्जासंस्था ⦁ मानवी मज्जासंस्थेकडून येणारे संदेश ताशी ४०० किलोमीटर वेगाने संपूर्ण शरीरात प्रसारित होत असतात . ⦁ मानवी मेंदूमध्ये १०० , ००० कोटीहून अधिक मज्जापेशी असतात . पाणी आणि खनिजे ⦁ मानवी शरीरात ७० टक्के पाणी असते . त्या व्यतिरिक्त कार्बन , जस्त , कोबाल्ट , कॅल्शियम , मॅग्नेशियम , फॉस्फरस , निकेल आणि सिलिकॉन अशी खनिजे मोठ्या प्रमाणात असतात . जिवाणूंचे कोठार ⦁ मानवी शरीराच्या वजनामध्ये १० टक्के वजन शरीरातील उपस्थित जीवाणूंचेच असते . ⦁ एक चौरस इंच आकाराच्या त्वचेवर ३ . २ लक्ष जीवाणू असतात . स्वप्नांचे विश्व ⦁ जन्मण्यापूर्वी आईच्या गर्भाशयातच असलेल्या अर्भकालादेखील स्वप्ने पडतात . झोप ⦁ झोपल्यामुळे माणसाच्या शारिरीक उर्जेच संवर्धन होते . ⦁ मेंदूत महत्त्वाची माहिती साठवण्याचे आणि शरीराची झीज भरून काढण्याचे कार्य झोपेत होते . ⦁ शरीरातील अनेक संप्रेरके म्हणजे हार्मोन्स झोपेतच स्त्रवतात . दाढी ⦁ पुरुषांमध्ये दाढीचे केस वेगाने वाढता असतात . ⦁ एखाद्या व्यक्तीने संपूर्ण आयुष्यभर दाढी न केल्यास त्याची दाढी ३० फुट लांब वाढू शकते . आहाराचा पर्वत ⦁ मानवी आयुष्यात प्रत्येक जण जेवण्यासाठी जो वेळ देतो त्याची बेरीज पाच वर्षे होते . ⦁ वजनापेक्षा ७ , ००० पट आहार आयुष्यभरात घेतला जातो . केस गळती ⦁ निरोगी व्यक्तीच्या डोक्यावरचे ८० केस दररोज कमी होतात .


मुंबई : अभिनेत्री , कथा अरुणाची , वन रुम किचन , तुमचा मुलगा करतोय काय , , रानभूल , कुसुम मनोहर लेले , कमळीच झाल काय ? , , . . . . आणि अनेक . . . अनेक . . . प्रत्येक नाटकाचा आशय वेगळा , विषय हटके . . ही गणरंगची ओळख . विनय आपटे यांनी अत्यंत प्रयत्नपूर्वक या नाट्यसंस्थेला मोठे केले . पण गणरंग आता पुन्हा , तिच्या परंपरेला साजेस नव नाटक लोकांसमोर आणत आहे . विज्ञान आणि तंत्रज्ञानाच्या आधाराने समाज प्रगत होत जातो . पण कोणत्याही स्वरुपाची प्रगती नवे प्रश्न निर्माण करते . यात काही व्यक्तींच्या विकासाला वाव मिळतो तर काही माणसांना त्याची किंमत मोजावी लागते . ‘तोच परत आलाय’ हे आयवीएफ तंत्रानं साधलेली प्रगती आणि त्यातून निर्माण झालेला गुंता मांडणारं आजच्या काळातलं नवं कोरं नाटक आहे . मेडीकल व्यवसाय जो देवत्वाच्या ठिकाणी मानला जातो त्या व्यवसायानं पाहता पाहता एक उग्र स्वरुप धारण केलं आहे . कळत नकळत एका भावनीक निर्णयावरुन सुरु होऊन व्यवसायीकतेच्या सर्व सीमा पार करु इच्छिणाऱ्या एका डॉक्टरच्या इच्छा आकांक्षांचा प्रवास या नाटकात चितारला आहे . नाटकात एकाच वेळी तीन बाप एकाच मुलावर आपला हक्क सांगू पाहतात . आपलं म्हणणं आपापल्या परिने सिध्द करण्याच्या हिकमतीतून नवनव्या गोष्टी उलगडत जातात . एक चूक पचली की माणूस दुसरी चूक करायला धजावतो आणि नंतर त्या चुकांचं त्याला काही वाटेनासं होतं . आपला नवरा काहीतरी चुकीचं करतो आहे , तो कुठल्यातरी चुकीच्या माणसांच्या गटात सामील आहे याचा अंदाज असून देखील हतबल असणाऱ्या स्रीची ही कहाणी आहे . इच्छा आणि मार्ग दिसत असूनही ती काही करु शकत नाही . एका बाजूला सतत बदलत चाललेला समाज , त्यातून निर्माण झालेले प्रश्न , त्या सोडवण्यासाठी तयार होत असलेली यंत्रणा , यातून निर्माण होणाऱ्या संधी आणि दिवसेंदिवस वाढत चाललेली हाव या सर्वांवर हे नाटक भाष्य करतं .


नवरात्रोत्सव म्हणजे गणेशोत्सवानंतर येणारा आणखी एक मोठा सण . गरबा , दांडिया आणि नऊ रंगांचे कपडे घालत स्त्रीशक्तीद्वारे या शक्तीचा जागर केला जातो . मग देवीची आरती , उपवासाचे व्रत आणि सोबत उपवास केले जातात . अनेक जण चामड्याचा वापर करायचा नाही म्हणून कमरेचा पट्टा , पैशांचे पाकीट वापरत नाहीत . तर भक्तीभावाने केल्या जाणाऱ्या उपवासाबरोबरच देवीचे व्रत करताना काही जण पायात चप्पल घालत नाहीत . भक्तीभावाने केलेली कोणतीच गोष्ट त्रासदायक नसते असे आपण म्हणत असलो तरीही ९ दिवस चप्पल न घालता चालताना काही विशेष काळजी घ्यायला हवी . १ . आपल्याला कायम चप्पल , बूट , सॅंडल घालून चालण्याची सवय असते . थेट रस्त्यावरुन किंवा जमिनीवरुन आपण फारसे चालत नाही . त्यामुळे अचानक असे चालल्याने पायांना त्रास होण्याची शक्यता असते . त्यामुळे झोपेतून उठल्यावर सुरुवातीलाच पायांच्या स्नायूंवर ताण येऊ नये यासाठी काही स्ट्रेचिंगचे व्यायाम करावेत . २ . अनवाणी चालताना खडबडीत रस्त्यांवरून चालण्याऐवजी सपाट रस्त्यांवरून चालण्याचा अधिक प्रयत्न करावा . त्यामुळे पायांचे , टाचेचे दुखणे वाढणार नाही . तसेच ओल्या जमिनीवरूनही चालणे टाळावे . यामुळे संसर्गाचा धोका वाढू शकतो . Navratri 2017 : गरबा , दांडियाला जाताय ? अशी फॅशन कॅरी करा ३ . अनवाणी चालल्याने , अति परिश्रमामुळे पायांना , टाचांना त्रास झाल्यास , वेदना जाणवू लागल्यास पाय कोमट पाणी व मिठाच्या मिश्रणामध्ये बुडवावेत . यामुळे ताण कमी होऊन स्नायूंना आराम मिळण्यास मदत होते . ४ . पाय जास्त दुखत असल्यास पायांना , पोटऱ्यांना , टाचांना तेलाने मसाज करावा . झोपताना असा मसाज केल्यास त्याचा फायदा होतो . मसाजमुळे स्नायू मोकळे होण्यास मदत होते आणि पायांचे दुखणे काही प्रमाणात आटोक्यात येते . ५ . नियमित बाहेरून आल्यानंतर पाय स्वच्छ धुऊन कोरडे करावेत . पायाला जखम असल्यास , चिरा पडलेल्या असल्यास पाय पाण्याने स्वच्छ करणे गरजेचे आहे . अन्यथा संसर्ग होऊन चिघळण्याची किंवा त्यातून काही त्रास वाढण्याची शक्यता अधिक असते . ६ . ज्यांना मधुमेह , सांधेदुखी असे त्रास आहेत त्यांनी अनवाणी चालण्याचे व्रत करु नये . शक्य असल्यास इतरांनीही खूप वेळ चालणे , दगदग , प्रवास टाळावा . उपवासामुळे शरीरात ऊर्जा कमी असते . अति चालल्याने त्रास अधिकच वाढू शकतो . विनाकारण थकवा वाढतो .


नितीशच्या अर्धशतकाने मुंबईचा विजय ; गुजरातवर सहा विकेट्स राखून मात तो आला , त्याने धावा केल्या आणि मुंबईच्या विजयात मोलाची भूमिका वठवली , असे नितीश राणाबाबत यंदाच्या आयपीएल हंगामात बऱ्याचदा घडले आहे . वानखेडेवर रविवारी रंगलेल्या गुजरात लायन्सविरुद्धच्या सामन्यातही राणाने आपल्या जोरकस फटक्यांनी हंगामातील दुसरे अर्धशतक झळकावत मुंबईकरांची मने जिंकली आणि मुंबई इंडियन्सच्या विजयात अमूल्य योगदान दिले . गुजरातने प्रथम फलंदाजी करताना १७६ धावा केल्या होत्या . राणाच्या अर्धशतकाने मुंबईचा विजय सुकर केला आणि त्यानंतर किरॉन पोलार्ड आणि कर्णधार रोहित शर्मा यांच्या खेळीने मुंबईला गुजरातवर सहा विकेट्स राखून हंगामातील सलग चौथा विजय नोंदवता आला . तत्पूर्वी , मुंबईने नाणेफेक जिंकून गुजरातला फलंदाजीसाठी पाचारण केले . मिचेल मॅक्क्लेघनने पहिल्याच षटकाच्या दुसऱ्या चेंडूवर ड्वेन स्मिथला भोपळाही फोडू न देता माघारी धाडत गुजरातला पहिला धक्का दिला ; पण या धक्क्यातून मॅक्क्युलम आणि कर्णधार सुरेश रैना ( २८ ) यांनी दुसऱ्या विकेटसाठी ८० धावांची भागीदारी रचत बाहेर काढले . रैना सावधपणे फलंदाजी करत असला तरी मॅक्क्युलमने आपल्या जोरदार फटक्यांनी मुंबईच्या गोलंदाजांचा समाचार घेतला . वेगवान गोलंदाज लसिथ मलिंगाच्या सहाव्या षटकात दोन षटकार लगावत मॅक्क्युलमने आपले इरादे स्पष्ट केले . त्यानंतर धावांचा रतीब घालत त्याने धावसंख्येला चांगला आकार दिला . कुणाल पंडय़ाच्या ११ व्या षटकाच्या पाचव्या चेंडूवर लाँग ऑनला एकेरी धाव घेत मॅक्क्युलमने अर्धशतक पूर्ण केले ; पण त्यानंतरच्याच १२व्या षटकात गुजरातला रैनाच्या रूपात दुसरा धक्का बसला . हरभजन सिंगच्या गोलंदाजीवर रोहित शर्माने कव्हर्समध्ये अप्रतिम झेल टिपत रैनाला माघारी धाडले . रैनानंतर मॅक्क्युलमही जास्त धावा करू शकला नाही . मलिंगाच्या १४व्या षटकाच्या तिसऱ्या चेंडूवर मॅक्क्युलमने चौकार लगावला ; पण त्यानंतरच्याच चेंडूवर मलिंगाने भेदक मारा करत अप्रतिमपणे त्याच्या त्रिफळ्याचा वेध घेतला . मॅक्क्युलमने ४४ चेंडूंत ६ चौकार आणि तीन षटकारांच्या जोरावर ६४ धावा केल्या . स्थिरस्थावर झालेला मॅक्क्युलम बाद झाल्यावर गुजरातच्या धावा आटतील असे वाटले होते ; पण दिनेश कार्तिकने दमदार फलंदाजी करत धावगती जलदगतीने वाढवली . त्याच्या या धडाकेबाज खेळीमुळेच गुजरातला १७६ धावांपर्यंत मजल मारता आली . कार्तिकने २६ चेंडूंत प्रत्येकी दोन षटकार आणि चौकार लगावत नाबाद ४८ धावांची सुरेख खेळी साकारली . मुंबईकडून मिचेल मॅक्लेघनने दोन बळी मिळवले , तर मलिंगाला एक फलंदाज बाद करण्यासाठी तब्बल ५१ धावा मोजाव्या लागल्या . गुजरातच्या आव्हानाचा पाठलाग करताना मुंबईची सुरुवात चांगली झाली नाही . पहिल्या षटकाच्या दुसऱ्याच चेंडूवर प्रवीण कुमारने पार्थिव पटेलला ( ० ) तंबूचा रस्ता दाखवला . त्यानंतर १० धावांवर असताना मुंबईकडून सातत्यपूर्ण कामगिरी करणाऱ्या राणाला बासिल थम्पीच्या गोलंदाजीवर जेसन रॉयने जीवदान दिले . राणाचा प्रवीण कुमारने एवढा धसका घेतला होता की , त्याने तिसऱ्या षटकात राणा समोर असताना तब्बल चार चेंडू वाइड टाकले . जीवदानाचा पुरेपूर फायदा राणाने घेतला . पाचव्या षटकात थम्पीच्या गोलंदाजीवर सुरेख षटकार लगावत राणाने आपले इरादे स्पष्ट केले . ‘पॉवर प्ले’च्या पहिल्या सहा षटकांमध्ये मुंबईच्या ५६ धावा झाल्या होत्या , यामध्ये राणाचा वाटा ३४ धावांचा होता . रवींद्र जडेजाच्या नवव्या षटकात बॅकवर्ड पॉइंटला चौकार लगावत राणाने ३२ चेंडूंत अर्धशतक पूर्ण केले . त्याचे हे हंगामातले दुसरे अर्धशतक ठरले . यापूर्वी वानखेडेवरच राणाने कोलकाता नाइट रायडर्सविरुद्ध पहिले अर्धशतक झळकावले होते . अर्धशतकानंतर राणाला फक्त तीन धावांचीच भर घालता आली . अॅण्ड्रय़ू टायने राणाला बाद करत गुजरातला यश मिळवून दिले . राणाने ३६ चेंडूंत चार चौकार आणि दोन षटकारांच्या मदतीने ५३ धावांची खेळी साकारली . राणा बाद झाल्यावर रोहित ( नाबाद ४० ) आणि किरॉन पोलार्ड ( ३९ ) यांनी कलात्मक फटकेबाजी करत संघाला विजय मिळवून दिला . संक्षिप्त धावफलक गुजरात लायन्स : २० षटकांत ४ बाद १७६ ( ब्रेंडन मॅक्क्युलम ६४ , दिनेश कार्तिक नाबाद ४८ ; मिचेल मॅक्लेघन २ / २४ ) विजयी वि . मुंबई इंडियन्स : १९ . ३ षटकांत ४ बाद १७७ ( नितीश राणा ५३ , रोहित शर्मा नाबाद ४० , किरॉन पोलार्ड ३९ ; अॅण्ड्रय़ू टाय २ / ३४ ) . . . म्हणून फिंच खेळू शकला नाही ! गुजरात लायन्सचा शुक्रवारी सामना रायझिंग पुणे सुपरजायंट्स संघाशी राजकोटमध्ये होता . तो सामना झाल्यावर आरोन फिंच आपले क्रीडा साहित्य मुंबईला येताना विसरला . नाणेफेकीप्रसंगी फिंच खेळणार नसल्याचे गुजरातचा कर्णधार सुरेश रैनाने सांगितले , तेव्हा साऱ्यांनाच धक्का बसला . ‘‘राजकोट येथील सामन्यानंतर मुंबईला येताना फिंच आपले क्रीडा साहित्य विसरला . त्यामुळे त्याला मुंबईमध्ये सरावही करता आला नाही . त्यामुळेच मुंबई इंडियन्सविरुद्धच्या सामन्यासाठी त्याला वगळून जेसन रॉयला संघात स्थान देण्यात आले आहे , ’’ असे रैनाने सांगितले .


रात्री झोप पूर्ण होणे उत्तम आरोग्यासाठी अतिशय महत्त्वाचे असते . व्यक्तीनुसार झोपेची गरज बदलत असली तरीही किमान ७ ते ८ तासांची झोप प्रत्येकाला आवश्यक असतेच . हल्ली वाढती स्पर्धा आणि मोबाईल , लॅपटॉप यांचे व्यसन यामुळे झोपण्याच्या वेळा बदलल्या आहेत . अनेक जण रात्री जागरण करुन उशीरा झोपतात आणि सकाळीही कसेबसे उठतात . पण रात्री वेळेत झोपून आणि पुरेशी झोप होऊनही अनेकांना ताजेतवाने वाटत नाही . असे लोक दिवसभर जांभई देत राहतात किंवा त्यांच्यातील आळस आपल्याला दिसून येतो . आता असे होण्यामागे नेमके काय कारण असू शकते . तर अशा लोकांना अगदी लहान सहान गोष्टींवरुनही राग येतो . तसेच त्यांना स्लीप सिंड्रोम , स्लीप अॅप्निया किंवा स्लिपींग डिसऑर्डर असू शकते . – नुकत्याच झालेल्या एका सर्वेक्षणानुसार केवळ २७ टक्के लोक सामान्यपणे ७ ते ८ तास झोप घेतात . तर ६ ते ७ झोप घेणाऱ्या लोकांचे प्रमाणही २७ टक्केच आहे . – ५ ते ६ तास झोपणाऱ्या लोकांचे प्रमाणही जास्त आहे . ३२ टक्के लोक इतका कमी वेळ झोपतात . त्यामुळे त्यांना आरोग्याच्या अनेक समस्या उद्भवतात . – १४ टक्के लोक केवळ ४ ते ५ तास झोपतात . त्यामुळे त्यांना आरोग्याच्या अनेक उद्भवतात . – एकूण ९३ टक्के लोक झोप न येण्याच्या तक्रारीने हैराण असतात . तर ५८ टक्के लोकांच्या दैनंदिन जीवनावर याचा खूप परिणाम होतो . – जगात केवळ ५ टक्के लोक आहेत जे रात्री ९ . ३० वाजता झोपतात . तर रात्री १० वाजता झोपणाऱ्यांचे प्रमाण १८ टक्के आहे . तर १० . ३० वाजता ९ टक्के लोक झोपतात . – रात्री ११ वाजता झोपणाऱ्यांचे प्रमाण ३२ टक्के आहे . यानंतर म्हणजेच ११ . ३० आणि १२ वाजता झोपणाऱ्यांचे प्रमाण ५ टक्के इतके आहे . तर १ वाजता झोपणाऱ्यांचे प्रमाण जास्त म्हणजेच १८ टक्के आहे .


भारताचा ज्युदोपटू अवतार सिंग पहिल्याच फेरीत पराभूत झाला . ९० किलो गटात मिसेगा पोपोलीने त्याच्यावर २ - १ अशी मात केली . मिसेगा हा मूळचा कोंगो देशाचा खेळाडू आहे . मात्र येथे तो आंतरराष्ट्रीय ऑलिम्पिक समितीने तयार केलेल्या आश्रित ( शरणार्थी ) खेळाडूंच्या संघाकडून उतरला आहे . अवतारने गुवाहाटी येथे झालेल्या दक्षिण आशियाई क्रीडा स्पर्धेत सुवर्णपदक जिंकले होते . त्याने सपशेल निराशा केली . सतीशकुमार अपयशी भारताला वेटलिफ्टिंगमध्येही अपयशाला सामोरे जावे लागले . अनुभवी खेळाडू शिवालिंगम सतीशकुमारला प्राथमिक साखळी गटात चौथे स्थान मिळाले . त्याने ७७ किलो वजनी गटात स्नॅचमध्ये १४८ किलो तर क्लीन व जर्कमध्ये १८१ किलो असे एकूण ३२९ किलो वजन उचलले . सतीशकुमारने २०१४ मध्ये ग्लासगो येथे झालेल्या राष्ट्रकुल क्रीडा स्पर्धेत सुवर्णपदक जिंकले होते . त्या वेळी त्याने स्नॅचमध्ये १४९ किलो वजन उचलून स्पर्धाविक्रमही केला होता . ऑस्ट्रेलियाकडून भारतीय महिला पराभूत ऑस्ट्रेलियाच्या महिला हॉकी संघाने भारताचा ६ - १ असा धुव्वा उडवला . ऑस्ट्रेलियाच्या कॅथरीन स्लॅटरीने ( ४ मि . ) पहिला गोल केला . पाठोपाठ जॉर्जिना मॉर्गनने गोल करून ऑस्ट्रेलियाची आघाडी भक्कम केली . ३५व्या मिनिटाला जेन क्लॅसनने फिल्डगोल केला . ३६व्या मिनिटाला जॉर्जिना पार्करने गोल करीत संघाला ४ - ० अशी आघाडी मिळवून दिली . त्यानंतर ज्युडी केनीने दोन गोल ( ४३वे आणि ४६वे मि . ) केले . भारताकडून अनुराधा थोकचोमने ( ५९वे मि . ) एकमेव गोल केला .


नवी दिल्लीः आंतरराष्ट्रीय कसोटी सामना पुण्यात खेळविण्याचे स्वप्न भारत - ऑस्ट्रेलिया यांच्यातील सामन्याने पूर्ण झाले असले , तरी महाराष्ट्र क्रिकेट संघटनेला या सामन्याचे आयोजन चांगले महागात पडले आहे . भारत - ऑस्ट्रेलिया दौऱ्यातील निरीक्षक ख्रिस ब्रॉड यांच्या अहवालानंतर आंतरराष्ट्रीय क्रिकेट समितीने ( आयसीसी ) पुण्यातील महाराष्ट्र क्रिकेट संघटनेच्या मैदानाला काळ्या यादीत टाकले आहे . पहिल्या कसोटी सामन्यासाठी महाराष्ट्र क्रिकेट संघटनेच्या दानावरील खेळपट्टीचा दर्जा निकृष्ट असल्याचे " आयसीसी ' ने मंगळवारी जाहीर केले . भारत - ऑस्ट्रेलिया मालिकेतील पहिलाच कसोटी सामना पुणे येथील महाराष्ट्र क्रिकेट संघटनेच्या मैदानावर खेळविण्यात आला . हा सामना अडीच दिवसांत संपुष्टात आला . फिरकीसाठी अनुकूल करण्यात आलेल्या खेळपट्टीवर भारतच अडकले आणि ऑस्ट्रेलियाचा डावखुरा फिरकी गोलंदाज स्टिफन ओकीफ याने सामन्यात 12 गडी बाद करत भारताला निष्प्रभ केले होते . या सामन्यासाठी असलेले निरीक्षक ख्रिस ब्रॉड यांनी आपल्या अहवालात या खेळपट्टीच्या दर्जाबाबात आयसीसीच्या खेळपट्टी आणि आउटफिल्ड देखरेख पद्धतीच्या नियम 3ला अनुसरून ताशेरे ओढले आहेत . त्यांनी खेळपट्टीचा दर्जा निकृष्ट असल्याचा उल्लेख केला असून , अहवाल " आयसीसी ' ला सादर केला . आयसीसीने हा अहवाल भारतीय क्रिकेट नियामक मंडळाला ( बीसीसीआय ) सादर केला असून , त्यांना चौदा दिवसांत उत्तर देण्यास सांगितले आहे . विशेष म्हणजे या मैदानावरील हा पहिलाच कसोटी सामना होता . " बीसीसीआय ' ने अहवालाच्या निकषांवर चौदा दिवसांत उत्तर दिल्यानंतर ते आयसीसीचे क्रिकेट महाव्यवस्थापक जिऑफ ऍर्ल्डाइस आणि आयसीसी निरीक्षक रंजन मदुगले यांच्यासमोर ठेवण्यात येईल . ही समिती नियम 4 - अ नुसार पुढील निर्णय घेईल . मालिकेतील दुसरा कसोटी सामना बंगळूर येथे एम . चिन्नास्वामी मैदानावर 4 मार्चपासून खेळविण्यात येईल . काय घडले होते . . . - खेळपट्टीवर आठ दिवस पाणीच मारण्यात आले नाही - संघ व्यवस्थापनाचा हस्तक्षेप झाल्याचे स्थानिक क्युरेटरची माहिती - पाच दिवसांचा कसोटी सामना अडीच दिवसांत आटोपला - पहिल्या दिवशी फक्त नऊ फलंदाज बाद - दुसऱ्या दिवशी 15 फलंदाज बाद - तिसऱ्या दिवशी दोन सत्रांत 16 फलंदाज बाद


देशभरातील मोठी दूरसंचार कंपनी असलेल्या भारती एअरटेलने नुकतीच एक खूशखबर दिली आहे . इंटरननेट सुविधा आणि त्यांचे दर यासाठी दूरसंचार कंपन्यांमध्ये मोठी स्पर्धा सुरु आहे . त्यातच एअरटेल देत असलेली ही सुविधा खऱ्या अर्थाने दिलासादायक आहे . विमानप्रवासामध्ये इंटरनेटचा स्पीड मिळत नसल्याने ग्राहकांची निराशआ होताना दिसते . हाच विचार करुन एअरटेलने पुढाकार घेतला असून आपल्या ग्राहकांना खूश करण्याचे ठरवले आहे . यासाठी एअरटेलने ‘सिमलेस एलायंस’ सोबत करारही केला आहे . एअरटेल लवकरच डोमेस्टिक आणि इंटरनॅशनल विमानसेवांमध्ये हायस्पीड इंटरनेट डाटा कनेक्टीव्हिटी देणार आहे . सिमलेस एलायंसच्या जागतिक स्तरावरील भागिदारीमध्ये वनवेब , एयरबस , डेल्टा आणि स्प्रिंट यासारख्या कंपन्यांचा समावेश आहे . या सगळयांसोबत विमानप्रवासासोबत करताना वेगावान स्वरूपात इंटरनेट सेवा मिळणार आहे . याकरिता सॅटेलाईट टेक्निकचा वापर करण्यात येणार आहे . यामध्ये विमानप्रवासातील इंटरनेट अॅक्सेस सोयीचा आणि स्वस्त व्हावा यासाठी प्रयत्न केले जाणार आहेत . आता एअरटेलचे ३७ लाख ग्राहक असून या सर्व ग्राहकांना विमानप्रवास करताना चांगली इंटरनेट सुविधा मिळू शकणार आहे . बर्सिलोनामध्ये आयोजित करण्यात आलेल्या मोबाईल वर्ल्ड काँग्रेसमध्ये याबाबत घोषणा करण्यात आली . एअरटेलने दिलेल्या माहितीनुसार , सीमलेस एलायंसचे पार्टनर झाल्यानंतर मोबाईल ऑपरेटर्स आणि एअरलाईन्समध्ये नवे पर्व सुरू झाले आहे . एअरटेल ही देशातील सगळ्यात मोठी आणि जगातील तिसरी मोठी मोबाईल ऑपरेटर कंपनी आहे . एअरटेल सर्वाधिक दक्षिण आशिया आणि आफ्रिकेमध्ये वापरले जाते . ही सुविधा मिळाल्यास फ्लाईटमध्ये विनाव्यत्यय इंटरनेट सुविधा मिळणार आहे . त्यामुळे मोबाईल आणि इंटरनेटच्या क्षेत्रातील ही आणखी एक क्रांती आहे असे म्हणण्यास हरकत नाही .


‘मला ना सतत अपडेट राहून कंटाळा आलाय’…’आता मी सगळे अकाऊंट डिलीट करणार आहे आणि मोबाईल कमीत कमी वापरणार आहे . ’ असे संवाद हल्ली सहज कानावर पडतायत . अशाप्रकारे सोशल मिडियापासून दूर राहण्याचा पणच जणू काही जण करतात . यामागे कारणे वेगवेगळी असली तरीही सततचे ऑनलाईन असणे नकोसे झाल्याने सोशल मिडियापासून काही काळ विश्रांती घेण्याचा ट्रेंड सध्या आलेला दिसतोय . व्हॉटसअॅप आणि फेसबुकसारख्या सोशल साईटमधील वेगवेगळ्या ग्रुपमधून बाहेर पडणे ही या वैतागाची पहिली पायरी असते . मात्र काही जण अचानक रागात तर काही जण खूपच त्रागा झाल्याने अकाऊंटच डिलीट करण्याचा पवित्रा घेतात . अशाप्रकारे अकाऊंट डिलीट केल्यावरही काही गोष्टींची विशेष काळजी घेणे गरजेचे असल्याचे आपल्यातील अनेकांना माहित नसते . विशेषतः फेसबुकच्या बाबतीत अकाऊंट डिलीट केल्यानंतरही आपल्या या अकाऊंटवर असणाऱ्या वैयक्तिक माहितीचा गैरवापर होऊ शकतो . त्यामुळे वेळ जातो , कंटाळा आला , इंटरनेटला खूप पैसे जातात अशा कारणांनी डिलीट केलेले अकाऊंट नंतरही त्रासदायक ठरु शकते . अकाऊंट डिलीट केले असे आपल्याला वाटते मात्र यानंतरही आपली बरीच माहिती तशीच राहते . या गोष्टीचा त्रास होऊ नये यासाठी काही गोष्टींची माहिती करुन घेणे आवश्यक आहे . काय आहेत हे टप्पे जाणून घेऊया… १ . अकाऊंट एकदम डिलीट न करता टप्प्याटप्प्याने करा अकाऊंट डिलीट करायचा विचार मनात आल्यावर भावनेच्या आहारी जात तत्काळ तसे करु नका . आधी या अकाऊंटवर असणाऱ्या महत्त्वाच्या गोष्टी आपल्याकडे डाऊनलोड करुन सेव्ह करुन ठेवा . २ . बर्थडे अपडेट आपल्या जवळच्या लोकांच्या वाढदिवसाच्या तारखा आपल्या सहज लक्षात रहात नाहीत . अशावेळी फेसबुक आपल्या मदतीला धावून येते आणि दर दिवशी कोणाचा वाढदिवस आहे हे आपल्याला सांगते . त्यामुळे त्या व्यक्तीला शुभेच्छा देऊन आपण खूश करु शकतो . आपण फेसबुक अकाऊंट डिलीट केले तरीही या जन्मतारखा सेव्ह करता येतात . तसे करुन आपल्या मोबाईलला रिमाईंडर लावला तरी आपण आधीप्रमाणेच आपल्या मित्र - मैत्रीणींना आणि इतर लोकांना वाढदिवसाच्या शुभेच्छा देऊ शकतो . ३ . अॅक्टीव्हीटी लॉग आपण फेसबुक अकाऊंट सुरु केल्यापासून आतापर्यंत काय काय गोष्टी केल्या ते अॅक्टीव्हीटी लॉगमध्ये सेव्ह राहते . त्यामुळे अकाऊंट डिलीट कऱण्याआधी हा लॉग डिलीट करायला विसरु नका . ४ . जुना डेटाही जपून ठेवा फेसबुकमध्ये तुम्ही अकाऊंट सुरु केल्यापासूनचा सगळा डेटा आहे तसाच असतो . आर्काईव्हमध्ये हा डेटा सेव्ह असतो . यामध्ये फोटो , व्हिडिओ , काही महत्त्वाच्या पोस्ट अशा अनेक गोष्टी असू शकतात . ही माहिती आधी डाऊनलोड किंवा डिलीट करा आणि मगच अकाऊंट डिलीट करा . ५ . डिअॅक्टीवेटचा पर्यायही उपलब्ध आपण सोशलमीडियाच्या वापराला कंटाळल्याने फेसबुकसारखे सोशल मिडियावरील अकाऊंट डिलीट कऱण्याचा विचार करतो . मात्र काही काळाने पुन्हा आपल्याला हे अकाऊंट सुरु करण्याची इच्छा होते . अशावेळी परत अकाऊंट सुरु करावे लागते . त्यामुळे असे करावे लागू नये यासाठी अकाऊंट डिअॅक्टीवेट करण्याचाही पर्याय उपलब्ध असतो . त्यामुळे अकाऊंट डिलीट कऱण्याची घाई न करता या पर्यायाचाही विचार करता येईल .


भारताच्या चार महिला बॉक्सिंग खेळाडूंनी रविवारी महिला युवा जागतिक स्पर्धेत ‘सुवर्ण पंच’ दिला . नीतू ( ४८ किलो ) , ज्योती गुलिया ( ५१ किलो ) , साक्षी चौधरी ( ५४ किलो ) आणि शशी चोप्रा ( ५७ किलो ) यांनी सुवर्ण कामगिरी केली . भारताची नेहा यादव ( ८१ किलोहून अधिक ) आणि अनुपमा ( ८१ किलो ) ब्राँझपदकाच्या मानकरी ठरल्या . यापूर्वीच्या स्पर्धेत भारताला केवळ एक ब्राँझपदक मिळाले होते . त्याचबरोबर २०११ मध्ये सूरजबालादेवी हिने मिळविलेल्या सुवर्णपदकानंतर भारताची ही सर्वोत्तम कामगिरी ठरली . भारताच्या नीतूने कझाकस्तानच्या झाझरिया उर्काबायेवा हिचा पराभव केला . नीतूच्या अचूक खेळापुढे झाझरिया हिला आपल्या खेळाचा समतोल राखता आला नाही . ज्योतीने रशियाच्या एकटेरिना मॉलचानोवा हिचा चुरशीच्या लढतीत पराभव केला . एकमेकींवर हल्ला - प्रतिहल्ला करत दोघींनी लढतीमधील चुरस वाढवली होती . रशियन खेळाडूस प्रेक्षकांचाही पाठिंबा अधिक मिळत होता . मात्र , भारताच्या ज्योतीने कमालीच्या संयमाने प्रतिआक्रमण करत तिचे हल्ले परतवून लावले आणि पंचांकडून विजयाचा कौल मिळविला . त्या वेळी रशियन प्रतिस्पर्धीस रडू कोसळले . साक्षी आणि इंग्लंडची इवी जेनी स्मिथ यांच्यातही अशीच चुरस झाली . दोघींच्या खेळात सातत्य होते ; पण आक्रमणात सरस ठरलेल्या साक्षीने पंचांकडून ३ - २ असा कौल मिळविला . शशीला मात्र प्रतिकार झाला नाही . तिने व्हिएतनामच्या जॉक डो होंग हिचा सहज पराभव केला .


सामन्याच्या ८९व्या मिनिटाला नोआह अवुकूने केलेल्या गोलमुळेच बलाढय़ जर्मनीने कोस्टा रिकाला २ - १ असे हरवले आणि कुमार विश्वचषक फुटबॉल स्पर्धेत शानदार सलामी केली . जर्मनीने वरिष्ठ गटात अनेक वेळा विश्वचषक स्पर्धा जिंकली आहे . मात्र त्यांना कुमार गटात हे यश मिळवता आलेले नाही . यंदा हे विजेतेपद मिळवण्याच्या निर्धाराने जर्मनीचा संघ उतरला आहे . सामन्याच्या २१व्या मिनिटाला त्यांचा कर्णधार जॅन फिटे अर्पने खाते उघडले . पूर्वार्धात याच गोलाच्या आधारे त्यांनी आघाडी घेतली होती . परंतु ६४व्या मिनिटाला कोस्टा रिकाच्या आंद्रेस गोमेझने अप्रतिम गोल केला व १ - १ अशी बरोबरी साधली . हा सामना याच बरोबरीत संपणार असे वाटत असतानाच ८९व्या मिनिटाला जर्मनीच्या नोआह अवुकूने सुरेख फटका मारला व संघाला २ - १ अशी महत्त्वपूर्ण आघाडी मिळवून दिली . त्याने मारलेला फटका कोस्टा रिकाचा गोलरक्षक फर्नान फेरॉनला अडवता आला नाही . बलाढय़ जर्मनीच्या खेळाडूंनीच या सामन्यात वर्चस्व गाजवले . जरी त्यांनी एक गोल स्वीकारला तरी त्यांच्या खेळाडूंनी सातत्याने चाली करीत नियंत्रण राखले होते . गोल करण्याच्या अचूकतेअभावी त्यांचे हे प्रयत्न असफल ठरले . क गट जर्मनी कोस्टा रिका २ १ जॅन फिटे अर्प २१’ आंद्रेस गोमेझ ६४’ नोआह अवुकू ८९’


सुरत : गेले काही महिने सनी लिओनी सतत चर्चेत आहे . तिने केलेल्या जाहिराती , तिने केलेले सिनेमे इथपासून तिने दत्तक घेतलेली मुलगी अशी तिची प्रत्येक गोष्ट चर्चेचा विषय ठरतो . कारण सनी लिओनीवर तमाम भारतीयांचा डोळा आहे . असं गुगलने सिद्ध केलं आहे . त्यात आता आणखी एक भर पडली असून एक नवा वाद निर्माण झाला आहे . हा वाद एका निरोधाच्या जाहिरातीमुळे निर्माण झाला आहे . गेल्या काही दिवसांपासून गुजरातमधल्या अनेक फलकांवर या निरोधाची जाहिरात आहे . त्यात सनीचा अवतार सोज्वळ पारंपरिक पोषाखातला असला तरी नवरात्री . . खेळा पण प्रेमाने असा सल्ला देण्यात आल्याने गुजरातमधील हिंदूत्ववादी संस्थांनी त्यावर आक्षेप घेतला आहे . सुरतमधल्या हिंदू युवा वाहिनी या संस्थेने या जाहिरातींवर आक्षेप घेतला आहे . नवरात्री हा उत्सव तमाम हिंदू लोकांसाठी देवीचा जागर असतो . त्यावेळी अशा स्वरूपाचे फलक लावून हिंदूंच्या भावनेचा अनादर करण्यात आला आहे अशी भूमिका हिंदू युवा वाहिनीच्या प्रवक्त्यांनी घेतली आहे . याचा परिणाम म्हणून त्या फलकांवरच्या निरोधाच्या कंपनीचं नाव फलकावरून गायब झालं आहे . गुजरात सरकारने मात्र याबाबत अद्याप भूमिका स्पष्ट केलेली नाही .


भारतीय क्रिकेट संघ या मोसमात दक्षिण आफ्रिकेच्या दौऱ्यात तीन कसोटी सामने खेळणार आहे . दोन्ही क्रिकेट मंडळांनी आज संयुक्त पत्रक काढून याची घोषणा केली . पहिला कसोटी सामना ५ जानेवारी २०१८ पासून केपटाऊन येथे सुरू होईल . त्यानंतर उर्वरित दोन कसोटी , सहा एकदिवसीय सामने आणि तीन टी २० सामने खेळविले जातील . या कार्यक्रमाची घोषणा करतानाच दक्षिण आफ्रिकेने चार दिवसाचा एक दिवस - रात्र कसोटी सामना खेळणार असल्याचे देखील जाहीर केले . अर्थात , हा सामना २६ ते २९ डिसेंबर रोजी पोर्ट एलिझाबेथ येथे झिंबाब्वेविरुद्ध खेळविला जाईल . भारताने कसोटी सामन्यांची संख्या तीन करून एकदिवसीय सामने वाढविण्याची विनंती केली होती . ती क्रिकेट दक्षिण आफ्रिकेने मान्य केली . पूर्वनियोजित कार्यक्रमानुसार दौऱ्यात चार कसोटी आणि तीन एकदिवसीय सामने खेळविण्यात येणार होते .


गायक अदनान सामी याने पुन्हा एकदा सर्जिकल स्ट्राईकच्या मुद्द्यावरून भारताचे समर्थन केले आहे . पाकव्याप्त काश्मीरमध्ये भारतीय सैन्याने केलेल्या सर्जिकल स्ट्राईकसाठी पाकिस्तानने भारतीय सैन्याचे आभार मानायला हवेत , असे अदनाने म्हटले आहे . भारत आणि पाकिस्तान यांचा दहशतवाद हा समान शत्रू आहे . दहशतवादाच्या समस्येमुळे दोन्ही देशांचे आणि संपूर्ण जगाचे नुकसान होत आहे . गेल्या कित्येक वर्षांपासून पाकिस्तान स्वतः दहशतवादाचा बळी ठरत असल्याचा दावा करत आहे . त्यामुळे भारताने केलेल्या सर्जिकल स्ट्राईकबद्दल पाकिस्तानने आभार मानायला पाहिजेत . शेजारी तुमची मदत करत आहे आणि तुम्हाला त्याची जाणीवही नाही , असे अदनाने म्हटले . दिल्लीत एका पुरस्कार वितरण सोहळ्याप्रसंगी तो बोलत होता . यापूर्वीही सर्जिकल स्ट्राईकनंतर अदनान सामीने ट्विट करून पंतप्रधान मोदी आणि भारतीय सैन्याचे अभिनंदन केले होते . मूळचा लाहोरचा असणारा अदनान सामी १३ मार्च २००१ रोजी पहिल्यांदा पर्यटक व्हिसावर भारतात आला होता . गेल्यावर्षी मानवतेच्या दृष्टीकोनातून आपल्याला भारतात राहू देण्यात यावे , अशी विनंती करत अदनान सामीने भारतीय नागरिकत्वासाठी अर्ज केला होता . त्यानंतर अदनानचा हा अर्ज मंजूर करत त्याला १ जानेवारीपासून भारताचे नागरिकत्व देण्यात आले . कायद्यानुसार विज्ञान , तत्वज्ञान , कला , साहित्य , जागतिक शांतता या क्षेत्रांमध्ये विशेष योगदान देणाऱ्यांना भारतीय नागरिकत्व देण्याची सोय आहे . भारतीय लष्कराच्या विशेष कमांडो दलाने २९ सप्टेंबरला मध्यरात्री नियंत्रण रेषा ओलांडत पाकव्याप्त काश्मीरमध्ये घुसून दहशतवाद्यांचे सात तळ उद्ध्वस्त केले आणि उरी येथील लष्करी तळावर पाकिस्तानी दहशतवाद्यांनी केलेल्या अमानुष हल्ल्याचा हिशेब चुकता केला . सुमारे पाच तासांच्या या लक्ष्यभेदी कारवाईत किमान ४० दहशतवादी ठार झाल्याचा अंदाज आहे . भारताच्या या कारवाईने पाकिस्तान पुरता हादरला होता .


भारतीय टेलिव्हिजनच्या इतिहासात पहिल्यांदाच माहिती आणि प्रसारण मंत्रालयाने एखादी मालिका बंद करण्याचे आदेश दिल्याचे समोर आलेय . गेल्या अनेक आठवड्यांपासून वादविवाद आणि याचिकांच्या गराडयात सापडलेली ‘पहरेदार पिया की’ ही ‘सोनी एण्टरटेन्मेन्ट’ वाहिनीवरील मालिका बंद करण्याचे आदेश स्मृती इराणी यांच्या माहिती आणि प्रसारण मंत्रालयाने दिले आहेत . शुक्रवारी या मालिकेचा शेवटचा भाग दाखविण्यात आला . वाहिनीने म्हटलेय की , ‘२८ ऑगस्ट २०१७ पासून ‘पहरेदार पिया की’ मालिका टेलिव्हिजनवर बंद करण्यात आली . या मालिकेविषयी घेण्यात आलेला निर्णय त्यासाठी काम करणाऱ्या सर्व टीमसाठी निराशाजनक असून , त्यांची मेहनत वाया गेल्याची आम्हाला जाणीव आहे . यापुढे आम्ही प्रेक्षकांना स्वारस्य असलेल्या मालिका आणण्यावर लक्ष केंद्रित करू . या मालिकेतील कलाकार , निर्माते , प्रेक्षक यांचे आम्ही आभारी असून यापुढेही तुमचा पाठिंबा आमच्या आगामी मालिकांना मिळू देत . ’ काही आठवड्यांपूर्वीच प्रेक्षकांनी ही मालिका बंद करण्यासाठी याचिका दाखल केलेली . १० वर्षांचा मुलगा एका १८ वर्षांच्या मुलीसोबत लग्न करतो यावर ‘पहरेदार पिया की’ मालिका आधारित होती . हे लग्न प्रेमामुळे किंवा तडजोड म्हणून होत नाही . तर केवळ त्या मुलीने शेवटचा श्वास घेत असलेल्या मुलाच्या वडिलांना दिलेल्या वचनामुळे ती त्याच्याशी लग्न करते . त्या मुलाची मी सदैव ‘पहरेदारी’ ( रक्षण ) करेन असे वचन तिने दिलेले असते . वाचा : अक्षयसोबत प्रियांकाचं नाव जोडताच ट्विंकलचा राग अनावर ‘बीसीसीसी’ने दोन आठवड्यांपूर्वीच ‘सोनी’ वाहिनीला या मालिकेची वेळ बदलण्याचे आदेश दिलेले . तसेच , ही मालिका बालविवाहाचा प्रसार करत नाही , अशी पट्टीही चालविण्यास सांगितलेले . त्याप्रमाणे वाहिनीने मालिकेची वेळ १० . ३० ची केलेली . पण , माहिती व प्रसारण मंत्रालयाकडून अचानक आलेल्या या नोटीसमुळे वाहिनीला खूप मोठा झटका बसला आहे .


प्रशासकीय समितीने सपोर्ट स्टाफ निवडण्याचे अधिकार मुख्य प्रशिक्षक रवी शास्त्री यांना दिलेले असल्यामुळे भारत अरुणच पुन्हा गोलंदाजीचे प्रशिक्षक होण्याचे संकेत मिळत आहेत . सल्लागार समितीने झहीर खान यांची ठराविक दौऱ्यांसाठी गोलंदाजीचा सल्लागार म्हणून निवड केली ; परंतु ही समिती सपोर्ट स्टाफबाबत केवळ शिफारस करू शकते , असे स्पष्ट करण्यात आल्यामुळे आणि शास्त्री यांनी प्रशासकीय समितीला आपली आवश्यकता मांडलेली असल्यामुळे भारत अरुण यांना पसंती मिळण्याची शक्यता अधिक आहे . शास्त्री यांनी आपला लंडन दौरा आटोपता घेऊन तातडीने मुंबई गाठले होते . त्यानंतर त्यांनी प्रशासक समितीची भेट घेतली . या भेटीत त्यांनी भारत अरुण कसे योग्य आहेत हे प्रशासक समितीला पटवून दिले . झहीर संघाचे पूर्ण वेळ प्रशिक्षकपद भूषविण्यास उपलब्ध होणार नाही . अशा वेळी त्याच्या योजना समजावून घेऊन त्या गोलंदाजांकडून राबवून घेण्यासाठी अरुण यांच्यासारखा पूर्ण वेळच प्रशिक्षक हवा , असे शास्त्री यांनी प्रशासक समितीला पटवून दिल्याचे बोलले जात आहे . अनिल कुंबळे यांना प्रशिक्षक करताना क्रिकेट सल्लागार समितीने रवी शास्त्री यांना नाकारले होते . विशेषतः सौरभ गांगुलीने शास्त्री यांना कडवा विरोध केला होता . त्यामुळे या वेळी पुन्हा शास्त्रींचे नाव समोर आल्यावर व्हायचा तो गोंधळ झाला . पण , गांगुली यांनी शास्त्रींच्या नावाला पसंती दिल्यावर गोलंदाजी आणि फलंदाजी प्रशिक्षकासाठी सल्लागार म्हणून झहीर आणि राहुल द्रविड यांचे नाव पुढे केले होते . मात्र , या वेळी शास्त्री यांनी क्रिकेट सल्लागार समितीवर पूर्ण कडी करून आपल्याला हवी तीच नियुक्ती पदरात पाडून घेतली , अशी चर्चा क्रिकेट वर्तुळात सुरू आहे .


जर तुम्ही गरजेपेक्षा कमी झोप घेत असाल तर सावधान , त्यामुळे तुमच्या मूत्रपिंड कार्यक्षमतेवर प्रतिकूल परिणाम होऊ शकतो . त्यामुळे पुरेशी झोप घेणे अत्यावश्यक असल्याचे संशोधकांनी म्हटले आहे . कमी झोपेमुळे रुग्णाच्या मूत्र कार्य , दीर्घकालीन मूत्रपिंड आजार यासह झोपेचे विकार होतात . शिकागोमधील इलिनोइस विद्यापीठातील संशोधकांनी केलेल्या अभ्यासामध्ये ४३२ प्रौढांची मूत्रपिंड आजाराबाबत तपासणी केली असता त्याची काही कारणे अपुऱ्या झोपेशी संबंधित असल्याचे दिसून आले . सहभागी झालेल्या रुग्णांनी घेतलेली एकूण झोप , तिचा दर्जा , झोपण्याची वेळ यासाठी त्यांच्यावर पाच ते सहा दिवस लक्ष ठेवण्यात आले . तसेच त्यांच्या आरोग्याबाबतची पाच वर्षांची माहितीही घेण्यात आली . यामध्ये सहभागी झालेले रुग्ण हे रात्री सरासरी ६ . ५ तास झोप घेत होते . यातील ७० जणांची मूत्रपिंड निकामी आणि ४८ जणांचा मृत्यू झाल्याचे अभ्यासात दिसून आले . जर रात्रीच्या झोपेची वेळ अतिरिक्त एका तासाने वाढवली तर मूत्रपिंड निकामी होण्याचा धोका १९ टक्क्यांनी कमी होत असल्याचे संशोधकांना दिसून आले . जे रुग्ण रात्रीच्या तुलनेत दिवसा झोप घेतात त्यांच्यामध्ये मूत्रपिंड निकामी होण्याचा धोका १० टक्क्यांनी जास्त असतो . कमी झोप आणि झोपण्याच्या अनियमित वेळा यामुळे मूत्रपिंड संबंधित आजार होण्याचा धोका जास्त प्रमाणात असतो . त्यामुळे पुरेशी झोप आणि झोप घेण्याच्या सवयीमध्ये आवश्यक ते बदल करण्याची गरज असल्याचे संशोधकांनी म्हटले आहे . ( टीप : ‘आरोग्यवार्ता’मधील बातम्या या जगभरातील संशोधकांनी केलेल्या वैद्यकीय संशोधनावर आधारित असतात . त्यामुळे त्यातील मतांशी ‘लोकसत्ता’चा संबंध नाही . कोणताही वैद्यकीय उपचार करण्यापूर्वी आरोग्यतज्ज्ञांशी व डॉक्टरांशी सल्लामसलत करणे आवश्यक आहे . )


महिला नोकरीसाठी बाहेर पडण्याचे प्रमाण सध्या मोठे आहे . पुण्या - मुंबईसारख्या शहरांबरोबरच इतर शहर आणि खेड्यांतही महिला नोकरी करताना दिसतात . कुटुंब आणि नोकरी करताना त्यांची तारेवरची कसरतच होते . याचा परिणाम अनेकदा त्यांच्या आरोग्यावरही होतो . त्यामुळे ही कसरत करत असताना महिलांनी काही गोष्टी मुद्दाम लक्षात ठेवायला हव्यात . तर मग घर , जॉब , आणि स्वतःची काळजी हे सर्व एका वेळी कसे बरं साधता येईल हे पाहूया . १ . दुसऱ्या दिवशीच्या स्वयंपाकाची काही तयारी आदल्या दिवशी करून ठेवावी . यात डाळी भिजत घालणे , कडधान्य भिजवून ठेवणे , भाज्या निवडून ठेवणे हे करता येईल . २ . शक्यतो स्वतःच्या डब्यात पोळी बरोबर भाजी ऐवजी उसळी घेणे , ज्यामुळे स्टॅमिना जास्त राहील . ३ . आपल्या बरोबर एखादं फळ , चिक्की , गुळशेंगदाणा लाडू , राजगिरा वडी हे कायम ठेवावे . भूक लागली असं वाटल्यास पटकन तोंडात टाकता येतं . ४ . दोन दिवसातून एकदा तरी नारळ पाणी प्यावे . ५ . आहारात दूध , पनीर , दही , ताक यांचा समावेश आवर्जून करावा . ६ . अनेक महिला घरातील कामे , इतरांचे डबे भरणे आणि स्वत्ःचे आवरणे या घाईत नाष्ता न करता बाहेर पडतात . मात्र सकाळी आवर्जून पोटभर खाणे अत्यंत गरजेचे आहे . ७ . सकाळी उठल्यावर स्वयंपाकाची तयारी करता करता चहा न घेता एक फळ आवर्जून खावे . ८ . संध्याकाळी घरी आल्यानंतर स्वयंपाकाची तयारी करताना लिंबु सरबत घ्यावे . त्यामुळे शरीराला आवश्यक असणारी अॅंटीऑक्सिडंटस मिळतील व ताजेतवाने वाटेल . ९ . वेळेचे नियोजन करून आपली सर्व कामे करावीत . दुसऱ्या दिवशीच्या वेळांचे व कामाचे नियोजन आदल्या दिवशी करावे . त्यामुळे खाण्यापिण्यावर परिणाम होणार नाही . १० . रोज झोपताना कडधान्य आठवणीने भिजत घालावीत . सकाळी उठल्यावर कुकरला लावून त्याची भाजी / उसळ पटकन होते व डब्यात सर्वांना देता येते . ११ . तरुण मुलींना कॅल्शियमबरोबरच आयर्नची नितांत गरज असते . पाळी सुरु झाल्यानंतर सुरुवातीपासूनच जर त्या मुलीच्या पौष्टीक खण्यापिण्याकडे लक्ष दिले गेले तर पुढे पाळीचे त्रास होत नाहीत . १२ . पौगंडावस्था आणि तरुण वयोगटातील मुली बऱ्याचदा आपल्या दिसण्याबद्दल खूप जागरूक असतात . यातून बऱ्याच मुली विचित्र आहार पद्धती अवलंबतात . काहीच न खाणे , फक्त फळे खाणे , बाजारातील शेक पिऊन वजन कामी ठेवणे असे प्रयत्न त्या करत असतात . या सगळ्या दिसण्याच्या गडबडीत त्या स्वतःच पोषण करायला विसरून जातात . आणि ज्या वया मध्ये पोषणाची अधिक गरज असते त्याच वयात त्या शरीराला चांगले घटक देत नाहीत . या वयात साठवलेले कॅल्शियम म्हातारपणी उपयोगी येत असते . अभ्यास , नोकरी , कुटुंब अशा वेगवेगळ्या गोष्टींचा परिणाम शरीरावर होताच असतो . म्हणून योग्य आहार या वयातमध्ये घेणं अतिशय महत्वाचे आहे . १३ . मेनोपॉझच्या वयोगटात महिलांना कॅल्शियम गरजेचे असतेच पण त्याबरोबरच प्रथिनांचीही तितकीच आवश्यकता असते . या वयातील महिलांना मधुमेहासारखे इतर आजार असतील तर त्यांनी विशेष काळजी घेणे आवश्यक आहे . आहारा बरोबर त्यांना मानसिक आधाराची अत्यंत गरज असते . सकाळी नाश्त्याला उपयोगी होतील अशी एक पटकन होणारी व बरेच प्रकार होतील अशी पाककृती . रात्री दलिया + मूग डाळ + उडीद डाळ भिजवावे . सकाळी आलं लसूण कोथिंबीर मिरची घालून वाटावे . लगेच या मिश्रणाचे डोसे , उत्तपे , वडे , आप्पे , इडल्या असे पदार्थ बनवू शकता . श्रुती देशपांडे , आहारतज्ज्ञ


अन्न , वस्त्र , निवारा याबरोबर आता मोबाईल आणि वायफाय ही देखील अनेकांची प्राथमिक गरज बनत चालली आहे . काहींना मोबाईलचं इतकं वेड असतं की एकवेळ सगळं काही विसरतील पण मोबाईल विसणार नाहीत . या लोकांच्या जेवताना , झोपताना सतत मोबाईल जवळ असतोच . काहीजण तर अगदी टॉयलेटमध्येही मोबाईल सोबत घेऊन जातात . आता अशा ठिकाणी मोबाईल घेऊन जाण्याची प्रत्येकाची कारणं वेगवेगळी असतील , पण तुम्हाला अशी सवय असेल तर वेळीच सावध व्हा ! कोणत्याही जागेपेक्षा टॉयलेटमध्ये अधिक जीवजंतू असतात . आपण जेव्हा मोबाईल या ठिकाणी नेतो तेव्हा हे जंतू मोबाईलवर चिकटतात . टॉयलेटमध्ये जाऊन आल्यानंतर आपण हात स्वच्छ धुतो पण मोबाईल धुणं किंवा स्वच्छ करणं शक्य नसतं . तेव्हा हे सूक्ष्म जंतू मोबाईलवरच चिटकून राहतात . काहीजणांचा मोबाईल अनेकदा गरम होतो . हे तापमान जंतूच्या वाढीसाठी पोषक असतं . तेव्हा मोबाईलच्या स्क्रीनवर किंवा मागील बाजूस ठराविक तापमानास या सूक्ष्म जंतूची वाढ होत जाते . हे जंतू उघड्या डोळ्यांनी आपल्याला दिसत नाही . आपण शंभरवेळा हातात मोबाईल घेतो आणि त्याच हातनं जेवतो . तेव्हा हे जंतू पोटात जाऊन आपण आजारी पडण्याची शक्यताही असते . तेव्हा तुम्हालाही टॉयलेटमध्ये मोबाईल घेऊन जाण्याची सवय असेल तर ती वेळीच बदला .


दोन माणसे एकत्र आली तर त्यांचे पटतेच असे नाही , त्यातून वादविवाद होतात . लोक एकमेकांवर संतापतात . याला दोन मित्र , कर्मचारी व त्याचे वरिष्ठ , पती - पत्नी , प्रियकर - प्रेयसी कुणीच अपवाद नाहीत . या वादविवादानंतर मनावर मोठा ताण येतो , तो कमी करण्यासाठी दीर्घ श्वास घेऊन तो हळूहळू सोडणे हा एक उपाय तर आहेच ; पण वैज्ञानिकांच्या मते मन शांत करण्यासाठी तुम्ही वादविवादानंतर निळ्या प्रकाशात जाऊन बसलात तर तुम्हाला नक्कीच शांत वाटेल . मानसिक ताण कमी करण्यासाठी या प्रकाशाचा चांगला उपयोग होतो , असा दावा स्पेनमधील ग्रॅनडा विद्यापीठाच्या वैज्ञानिकांनी केला आहे . विद्युत शारीरिक मापनांनी या ताणाचे कमी - जास्त होणे मोजता येते , असेही त्यांचे म्हणणे आहे . नेहमीच्या पांढऱ्या किंवा पिवळ्या प्रकाशापेक्षा निळ्या प्रकाशात मन लवकर शांत होते . अनेकदा मानसिक ताण हा कमी काळाचा असतो , तो निवळतोही पण त्याला वेळ हा लागतोच . पण तो लगेच कमी व्हावा असे वाटत असेल तर निळ्या प्रकाशाचा आधार आहे . अनेकदा मित्रांशी वादविवाद होतात . कुणी तरी तुम्हाला ठरावीक वेळेत काम करण्यास सांगते तेव्हा या परिस्थितीत विशिष्ट ताण येत असतो . ताणामुळे शरीरात काही जैविक संदेश निर्माण होतात . त्यामुळे ते मोजताही येतात . हृदयाचे ठोके , मेंदूची सक्रियता यांचे मापन यात केले जाते . निळ्या प्रकाशाने नेहमीच्या प्रकाशापेक्षा तणाव लवकर निवळतो , असे ‘मिस्ट’ नावाच्या सहा मिनिटांच्या प्रयोगात दिसून आले आहे . यात हृदयाचा इलेक्ट्रोकार्डियोग्राम ( ईसीजी ) तर मेंदूचा इलेक्ट्रोएनसफेलोग्राम ( ईईजी ) काढला जातो , असे ‘प्लॉस वन’ या नियतकालिकात म्हटले आहे .


नुकत्याच झालेल्या पॅरालिम्पिकमध्ये पदक विजेती कामगिरी करणारे खेळाडू लवकरच ‘कपिल शर्मा शो’ मध्ये दिसणार आहेत . मरीयप्पन थांगवेलू , देवेंद्र झांझरिया , वरुण सिंह भाटी आणि दीपा मलिक या चार खेळाडूंना कपिल शर्माने त्याच्या कार्यक्रमात सहभागी होण्याचे मिमंत्रण दिले आहे . सप्टेंबर महिन्याच्या सुरुवातीला भारतात परतलेले हे क्रीडापटू ऑक्टोबर महिन्याच्या सुरुवातीला मुंबईत येणार आहेत . यावेळी ६ आणि ७ ऑक्टोबरला कपिल शर्मा शोचे चित्रीकरण होईल . पॅरालिम्पिकमध्ये पदक मिळवणाऱ्या चार क्रीडापटूंचा ३० सप्टेंबरला राष्ट्रपती भवनात सन्मान होणार आहे . यानंतर हे खेळाडू मुंबईच्या दिशेने रवाना होतील . यावेळी हे खेळाडू सचिन तेंडुलकरची भेट घेतील . सचिनने या खेळाडूंना त्याच्या घरी जेवणाचे आमंत्रण दिले आहे . ‘मुंबईला जाण्याआधी आम्ही ३० सप्टेंबरला राष्ट्रपती भवनात राष्ट्रपतींच्या भेटीला जाणार आहोत . त्यानंतर आम्ही क्रिकेटच्या जगातील महान व्यक्तीमत्त्व असलेल्या सचिन तेंडुलकरला मुंबईत भेटू . इतक्या मोठ्या व्यक्तीने आम्हाला आमंत्रित करणे , हा आमचा सन्मान आहे’ , अशी भावना नोएडामध्ये राहणाऱ्या वरुणने व्यक्त केली आहे . वरुणने उंच उडीमध्ये कांस्य पदकाची कमाई केली आहे . ‘कपिल शर्माच्या शो मध्ये सहभागी होणे , हा एक वेगळा अनुभव असेल , ’ अशी प्रतिक्रिया स्वभावाने थोडा लाजाळू असणाऱ्या वरुणने दिली आहे . राष्ट्रपती प्रणव मुखर्जी , महान खेळाडू सचिनची भेट आणि कपिल शर्माच्या शो मध्ये सहभागी होण्याची संधी या सर्वच गोष्टींची अतिशय उत्सुकता असल्याची भावना दीपा मलिकने व्यक्त केली आहे . पॅरालिम्पिकमध्ये पदक विजेती कामगिरी करणारी पहिली महिला खेळाडू होण्याचा मान दीपा मलिकने पटकावला आहे .


पत्नीने केलेल्या एकापाठोपाठ एक गंभीर आरोपांमुळे वेगवान गोलंदाज महंमद शमीला बीसीसीआयच्या वेतनश्रेणीतून बाहेर काढण्यात आलेच आहे . आता आयपीएलमधील त्याचा सहभागही धोक्यात आला आहे . दिल्ली संघाने त्याला आपल्या संघात घेतले असले तरी बीसीसीआयकडून ते आदेशाची वाट पाहत आहेत . पत्नीने केलेल्या आरोपांनंतर शमीविरुद्ध अनेक गुन्हे कोलकता पोलिसांनी दाखल केले आहेत . तिने आरोप करताच दुसऱ्या दिवशी जाहीर झालेल्या वेतनश्रेणी करारातून शमीला दूर करण्यात आले होते . माझ्याविरुद्ध हे कटकारस्थान आहे . सर्व आरोप बिनबुडाचे आहेत , अशा प्रकारे शमी ट्विटवरून आपली बाजू मांडण्याचा प्रयत्न करत आहे ; परंतु बीसीसीआयकडून सूचना मिळताच त्याला दिल्ली संघाचे फ्रॅंचाईजही संघातून डच्चू देऊ शकतात . यंदाची आयपीएल ७ एप्रिलपासून सुरू होत आहे . बीसीसीआयकडून आम्ही पुढील सूचना मिळण्याची प्रतीक्षा करत आहोत . बीसीसीआयकडे तशी विचारणाही केली आहे , अशी माहिती दिल्ली डेअरडेव्हिल्स संघाचे मुख्य कार्यकारी हेमंत दुआ यांनी दिली . शमीला वेतनश्रेणी द्यायला हवी - चेतन चौहान शमीच्या विरोधात त्याच्या पत्नीने आरोप करत पोलिसांत तक्रार केली असली , तरी तो त्याचा वैयक्तिक प्रश्न आहे . त्याचा खेळाशी संबंध नाही . त्यामुळे त्याला बीसीसीआयने वेतनश्रेणी द्यायला हवी होती , असे माजी कसोटीपटू चेतन चौहान यांनी म्हटले आहे . हा त्याचा खासगी विषय असल्यामुळे क्रिकेटशी संबंध नाही . सुदैवाने बीसीसीआयने त्याची वेतनश्रेणी रोखली आहे , रद्द केलेली नाही . वेतनश्रेणी ही मैदानावरील कामगिरीमुळे मिळत असते , तसेच त्याला अजून न्यायालयाने दोषी ठरविलेले नाही , असेही चौहान म्हणतात .


आघाडी घेतल्यानंतर ऑस्ट्रेलियाकडून पराभूत बलाढय़ संघाविरुद्ध झकास सलामी केल्यानंतर ढेपाळण्याची भारतीय खेळाडूंची रडकथा पुन्हा प्रत्ययास आली . अझलन शाह चषक हॉकी स्पर्धेत १ - ० अशा आघाडीनंतर भारताला गतविजेत्या ऑस्ट्रेलियाकडून १ - ३ असा पराभव स्वीकारावा लागला . साखळी गटातील चुरशीच्या लढतीत २६व्या मिनिटाला हरमनप्रित सिंगने भारताचे खाते उघडले . मात्र त्यानंतर एडी ओकेनदेन ( ३०वे मिनिट ) , टॉम क्रेग ( ३४वे मिनिट ) व टॉम विकहॅम ( ५१वे मिनिट ) यांनी मैदानी गोल करीत ऑस्ट्रेलियाला विजय मिळवून दिला . या विजयासह ऑस्ट्रेलियाने साखळी गटात आघाडीचे स्थान राखले आहे . ऑस्ट्रेलियाने तीन सामन्यांअखेर ७ गुणांची कमाई केली आहे . गतउपविजेत्या भारतीय संघाने तीन सामन्यांअखेर ४ गुण मिळवले आहेत . सामन्याच्या प्रारंभापासून दोन्ही संघांनी जोरदार चाली केल्या . पहिल्याच मिनिटाला ऑस्ट्रेलियाला पेनल्टी कॉर्नरची संधी मिळाली . मात्र भारताच्या बचाव फळीतील खेळाडूंनी त्यांचा हा प्रयत्न हाणून पाडला . पाचव्या मिनिटाला भारताला पेनल्टी कॉर्नरची संधी मिळाली , मात्र हरमनने मारलेला फटका अडवण्यात ऑस्ट्रेलिया संघाला कोणतीही अडचण आली नाही . त्यानंतर दोन मिनिटांनी भारताचा गोलरक्षक पी . आर . श्रीजेशने क्रेगचा फटका शिताफीने अडवला . भारताने नवव्या मिनिटाला पेनल्टी कॉर्नरची आणखी एक संधी वाया घालवली . सामन्याच्या १३व्या मिनिटाला श्रीजेशला दुखापत झाल्यामुळे आकाश चिकटेकडे गोलरक्षणाची जबाबदारी सोपवण्यात आली . २३व्या मिनिटाला सरदार सिंगने दोन बचावरक्षकांना चकवत जोरदार आक्रमण केले . त्याने दिलेल्या पासवर आकाशदीप सिंग हा गोल करू शकला नाही . गोलशून्य बरोबरीची ही कोंडी मोडण्यात हरमनला २६व्या मिनिटाला यश मिळाले . त्याने सुरेख गोल करीत भारताचे खाते उघडले . भारताची ही आघाडी अल्पकाळ ठरली . हा गोल झाल्यानंतर ऑस्ट्रेलियन खेळाडूंनी सातत्याने चाली केल्या . ३०व्या मिनिटाला त्यांच्या जेरेमी हेवर्डने दिलेल्या पासवर ओकेनदेनने गोल केला व १ - १ अशी बरोबरी साधली . भारतीय खेळाडू या धक्क्यातून सावरत नाही , तोच ऑस्ट्रेलियाने आणखी एक गोल केला . ३४व्या मिनिटाला क्रेगने भारताच्या तीन खेळाडूंना चकवत गोलपोस्टपर्यंत मुसंडी मारली आणि अप्रतिम गोल केला . त्यानंतर बराच वेळ त्यांनी २ - १ अशी आघाडी टिकवली होती . सामन्याच्या ५१व्या मिनिटाला भारतीय बचाव फळीतील खेळाडूंच्या चुकांचा फायदा उठवत ऑस्ट्रेलियाच्या विकहॅमने खणखणीत फटका मारून तिसरा गोल नोंदवला . आम्ही ठरवलेल्या रणनीतीच्या अगदी विरुद्ध सामन्याने अचानक कलाटणी घेतली . आघाडी घेतल्यानंतर आम्ही सातत्यपूर्ण खेळ केला नाही . गोल करेपर्यंत सर्वोत्तम खेळ केला . मात्र त्यानंतर सामन्यावरील पकड निसटत गेली . – रोएलंट ओल्टमन्स , भारतीय हॉकी संघाचे प्रशिक्षक


स्मार्टफोन घ्यायचा म्हटल्यावर आपल्या खिशाला कात्री लागणार हे ओघानेच आले . यामध्ये फोनचे मॉडेल जितके नवीन तितका तो फोन जास्त महाग असतो . दिवसागणिक बाजारात नवनवीन मोबाईल लाँच होत असताना Vivo कंपनीने एक अनोखी ऑफर लाँच केली आहे . यामध्ये केवळ १०१ रुपये देऊन कंपनी नवीन फोन खरेदी करु शकणार आहे . या ऑफरसाठी कंपनीने बजाज फायनान्सशी भागीदारी केली आहे . या दोन्ही कंपन्यांनी मिळून ४१ दिवसांसाठी ही ऑफर जाहीर केली आहे . नवीन वर्षाच्या निमित्ताने जाहीर केलेल्या या ऑफरला New Phone , New You असे नाव देण्यात आले आहे . यामध्ये तुम्हाला १०१ रुपये देऊन Vivo चा नवीन फोन खरेदी करता येणार आहे . तर फोनची बाकी रक्कम ३ हप्त्यामध्ये भरण्याची मुभा कंपनीने दिली आहे . ही ऑफर ३१ जानेवारीपर्यंत असल्याचे कंपनीने सांगितले आहे . या ऑफरमध्ये १० हजार किंवा त्याहून जास्त किमतीचा फोन खरेदी करता येणार आहे . या ऑफरचा फायदा घेण्यासाठी ग्राहकांना Vivo आणि बजाज फायनान्सची भागीदारी असलेल्या रिटेल स्टोअरमध्ये जावे लागेल . याठिकाणी फोन नक्की केल्यावर केवायसी प्रक्रिया पूर्ण करावी लागणार आहे . यामध्ये ग्राहकांचा आधारकार्ड क्रमांक , पॅन कार्ड क्रमांक घेतला जाईल . ही प्रक्रिया पूर्ण झाल्यावर ग्राहकांना केवळ १०१ रुपये द्यायचे आहेत . मग हा फोन लगेचच तुमच्या मालकीचा होणार आहे . फोनच्या रकमेतून १०१ रुपये कापून घेऊन बाकी रक्कम कंपनी तुमच्याकडून ६ हप्त्यात वसूल करुन घेणार आहे . हे पेमेंट करण्यासाठी तुम्ही एचडीएफसीचे डोबिट किंवा क्रेडिट कार्ड वापरले तर झिरो डाऊनपेमेंटवर हा फोन तुम्हाला मिळू शकणार आहे . याशिवाय त्यावर ५ टक्के अतिरिक्त डिस्काऊंटही मिळेल .


बॉलीवूड अभिनेता सोहेल खान याने काही महिन्यांपूर्वीच नवाजुद्दीन सिद्दीकी आणि भाऊ अरबाज खान यांच्यासह गोल्फ खेळावर आधारित फ्रिकी अली या चित्रपटाची निर्मिती केली होती . सोहेलच्या या चित्रपटाने बॉक्स ऑफिसवर फारशी काही कमाल दाखविली नव्हती . पण , हा चित्रपट क्रिडा क्षेत्रावर आधारित असल्याने सोहलने या चित्रपटाचा दुसरा भाग काढणार असल्याची घोषणा केली आहे . खेळांची आवड असल्याने सोहेल आता टॉनी प्रिमीयर लीगशी जोडला गेला आहे . या क्रिकेट शोच्या लाँचला त्याने हजेरी लावली होती . यावेळी त्याने क्रिकेटपटू सचिन तेंडुलकर , सुनील गावस्कर , विराट कोहली आणि यांसारख्या खेळाडूंवर बायोपिक बनविण्याची इच्छा व्यक्त केली . सोहेल म्हणाला की , प्रत्येक युगामध्ये एक लेजेन्ड असतो . त्यानुसार , वेगवेगळ्या कालावधीत महान खेळाडू आपल्याला मिळालेले आहेत . डॉन ब्रॅडमॅन , सचिन तेंडुलकर , सुनील गावस्कर , विराट कोहली यांच्या आयुष्यावर सुंदर गोष्टी आहेत . ज्यांना ऐकून आणि पाहून अनेकांना प्रेरणा मिळेल . यापैकी कोणाचीही भूमिका मी निभावू शकेन की नाही हे मला माहित नाही . पण , यांच्यावर मला नक्कीच बायोपिक बनवायला आवडेल . मी यांच्या कथांचे दिग्दर्शन आणि निर्मिती करेन . सोहेलचे क्रिकेट खेळाविषयी असलेल्या या प्रेमाचे कारण त्याचे वडिल सलीम खान आहेत . आपल्या एका तरी मुलाने भारतासाठी क्रिकेट खेळावे , अशी सोहेलचे वडिल सलीम यांची इच्छा होती . सोहेल म्हणाला की , आपल्या तीन मुलांपैकी एकातरी मुलाने भारतासाठी क्रिकेट खेळावे अशी माझ्या बाबांची इच्छा होती . पण , दुर्भाग्यवश आमच्यापैकी एकही भाऊ क्रिडा क्षेत्रात गेला नाही . मात्र , या खेळाविषयी आम्हाला विशेष आकर्षण आहे . सलमानला ब - यापैकी क्रिकेट खेळता यायचे . त्यामुळे सलीम यांची त्याच्याकडून जास्तच अपेक्षा होती . पण , तो क्रिकेट खेळताना तेथे वडिल हजर असले की तो मुद्दामून खराब खेळी करायचा , असेही सोहेलने यावेळी सांगितले .


गोल्फपटू अदिती अशोकने प्रभावी कामगिरीसह अंतिम फेरी गाठली . बंगळुरूच्या १८वर्षीय अदितीने २०१३ आशियाई युवा अजिंक्यपद , २०१४ युवा ऑलिम्पिक आणि २०१४ आशियाई क्रीडा स्पर्धेत भारताचे प्रतिनिधित्त्व केले आहे . ऑलिम्पिक गोल्फ स्पर्धेत ६० खेळाडूंचा सहभाग असतो . अदितीने १८ होलवर सातत्यपूर्ण कामगिरी केली आहे . संदीप कुमारला ३४वे स्थान रिओ दी जानिरो : भारतीय धावपटूंची निराशाजनक कामगिरी सुरूच राहिली . त्यांच्या संदीप कुमारला ५० किलोमीटर चालण्याच्या शर्यतीत ३४वे स्थान मिळाले . त्याला हे अंतर पार करण्यास चार तास ७ मिनिटे ५५ सेकंद वेळ लागला . स्लोवाकियाच्या तोथ मातेजो ही शर्यत तीन तास ४० मिनिटे ५८ सेकंदांत पार करीत सुवर्णपदक जिंकले . ऑस्ट्रेलियाच्या जेराड टॅलेंन्टने रौप्यपदक मिळवले . हे अंतर पार करण्यास त्याला तीन तास ४१ मिनिटे १६ सेकंद वेळ लागला . कॅनडाच्या इव्हान डुन्फीला कांस्यपदक मिळाले . त्याने ही शर्यत तीन तास ४१ मिनिटे ३८ सेकंद या वेळेत पूर्ण केली . पहिल्याच फेरीत संदीप तोमरचे आव्हान संपुष्टात रिओ दी जानिरो ; भारताच्या संदीप तोमरला कुस्तीच्या पहिल्याच फेरीत पराभवाला सामोरे जावे लागले . फ्रीस्टाइल विभागातील ५७ किलो गटात रशियाच्या व्हिक्टर लेवेदेवने त्याला ७ - ३ असे पराभूत केले . या पराभवासह संदीपचे ऑलिम्पिकमधील आव्हान संपुष्टात आले आहे . या लढतीमधील पहिल्या तीन मिनिटांमध्ये व्हिक्टरने डाव टाकून दोन गुण वसूल केले . संदीप कुस्ती करायची टाळाटाळ करतो , या कारणास्तव पंचांनी त्याला ताकीद देत व्हिक्टरला एक गुण बहाल केला . तीन मिनिटांच्या दुसऱ्या फेरीत व्हिक्टरने दोन वेळा डाव टाकून प्रत्येकी दोन गुणांची कमाई केली . संदीपने या फेरीत तीन गुण वसूल केले , मात्र तो व्हिक्टरची आघाडी मोडू शकला नाही .


‘प्रेम म्हणजे प्रेम असतं’ ही पाडगावकरांची प्रचलित कविता प्रत्येक वयोगटातील लोकांना साजेशी आहे . प्रेमाला वय नसते , ते कधीही होते . असेच काहीसे ‘गं सहाजणी’ मधील ‘भीमा’ सोबत झाले आहे . मंजुळाबाई उसने परतफेड बँकेत कॅश डिपार्टमेंट सांभाळणारी भीमा प्रेमात पडली आहे ! ‘गं सहाजणी’ मध्ये सर्वात वजनदार व्यक्तिमत्व असणा - या या भीमाला आतापर्यंत लग्नासाठी तिला हवा तसा वर मिळत नव्हता , मात्र प्रदीर्घ प्रतीक्षेनंतर तिला तिचा जीवनसखा मिळाला आहे . आपल्या भावी आयुष्यासाठी तिने एका रिक्षावाल्याच्या गळ्यात वरमाळा घालण्याचे ठरवले आहे . त्याच्या रिक्षात बसून वैवाहिक जीवनाची सफर करण्याचे गोडगुलाबी स्वप्न भीमाला पडत आहे . भीमाचे हे स्वप्न वास्तव्यात येईल का ? तिच्या स्वप्नातला रिक्षावाला खऱ्या आयुष्यात कसा असेल ? हे सारे काही ‘गं सहाजणी’च्या दि . २६ ते २९ डिसेंबरच्या भागात पाहायला मिळेल . तसेच भीमाच्या या गुलाबी प्रवासात तिच्या पाच मैत्रिणी तिला कशी मदत करतात हे पाहणे देखील गमतीशीर ठरणार आहे . प्रेमात पडलेल्या भीमाचा हा रोमेंटिक अंदाज आपल्याला लवकरच स्टार प्रवाह वाहिनीवर पाहायला मिळेल . विशेष म्हणजे भीमाच्या भूमिकेत असणाऱ्या पोर्णिमा अहिरे या अभिनेत्रीच्या अभिनयाचा हा वेगळा पैलू देखील पाहणे प्रेक्षकांसाठी रंजक ठरणार आहे . स्टार प्रवाहच्या ‘गं … सहाजणी’ या हटके मालिकेची निर्मिती पुरुषोत्तम बेर्डे यांनी केली असून , एकाच मालिकेत सहा नायिका असा नवा प्रवाह ते घेऊन आले आहेत . १० ऑक्टोबरपासून ही मालिका सुरू झाली आहे . प्रेक्षकांना निखळ आनंद देणाऱ्या कलाकृती पुरुषोत्तम बेर्डे यांनी या आधी निर्माण केल्या आहेत . निर्मळ विनोद आणि तिरकस विचार ही त्यांची खासियत . त्यामुळे ‘गं … सहाजणी’ काय कमाल करतात याची उत्सुकता प्रेक्षकांमध्ये निर्माण झाली होती . या मालिकेतून आताचे विषय हाताळण्यात येत आहेत . काही दिवसांपूर्वीच यात नोटाबंदीवरही एपिसोड दाखविण्यात आला होता .


जे लोक एकाच ठिकाणी एक ते दोन तासापेक्षा अधिक वेळ बसून राहतात , त्यांना इतरांच्या तुलनेत लवकर मृत्यू येण्याचा धोका असल्याचा इशारा नव्याने करण्यात आलेल्या संशोधनामध्ये देण्यात आला आहे . एकाच जागी किती वेळ बसून घालवला तसेच दिवसातील कोणती वेळ बसण्याची होती यावर लवकरच मृत्यू येण्याचा धोका कळतो . जे व्यक्ती एकाच जागेवर कोणतीही हालचाल न करता एक किंवा दोन तास सतत बसून राहतात त्यांना लवकर मृत्यू येण्याचे प्रमाण इतरांच्या तुलनेत जास्त आहे . आळशी लोकांना याचा अधिक धोका असल्याचे संशोधकांनी म्हटले आहे . सतत आळशीपणा अंगात राहिल्याने आपण प्रत्येक दिवशी एकाच जागेवर जास्त तास बसून राहतो . हे प्रमाण सतत वाढत जाते . त्यामुळे शरीरामध्ये अनेक व्याधी निर्माण होतात , असे अमेरिकेतील कोलंबिया विद्यापीठाच्या मेडिकल सेंटरचे संशोधन सहकारी शास्त्रज्ञ केइथ डायझ यांनी म्हटले आहे . संशोधकांनी यासाठी ४५ वर्षे वयाच्या ७ हजार ९८५ लोकांचा अभ्यास केला . या व्यक्तींनी किती वेळ बसून घालवला तसेच इतर बाबींचा यामध्ये अभ्यास केला . यामध्ये सरासरी ७७ टक्के लोकांमध्ये आळशीपणाची लक्षणे जाणवून आली . चार वर्षे यांची माहिती घेण्यात आली . चार वर्षांनंतर यातील जवळपास ३४० लोक मृत्यू झाले होते . जे लोक दिवसातील १३ तासांपेक्षा अधिक वेळ आळसामध्ये अथवा ६० ते ९० मिनिट एकाच जागेवर कसलीही हालचाल न करता बसून राहतात त्यांना लवकर मृत्यू येण्याचे प्रमाण हे इतरांच्या तुलनेत जवळपास दुपटीने वाढत असल्याचे संशोधकांना आढळून आले . मात्र जे लोक ३० मिनिटांपेक्षा कमी वेळ एका जागी बसतात त्यांना मृत्यू येण्याचा धोका कमी असतो , असेही संशोधकांनी सांगितले . त्यामुळे जर आपले कार्यालयीन काम एकाच जागेवर बसून असेल तर प्रत्येक अध्र्या तासानंतर आपण विo्रांती घेत शरीराची हालचाल करावी . तुमच्या या एका बदलामुळे लवकर येणाऱ्या मृत्यूचा धोका कमी होईल , असा सल्ला संशोधकांनी दिला आहे .


वरई तांदळाचे पीठ आवश्यक इतके , वाटीभर गूळ , तांबड्या भोपळ्याच्या फोडी एक वाटीभर , थोडे मीठ , तूप कृती : भोपळ्याच्या फोडी वाफवून चाळणीत निथळत ठेवा . गूळ बारीक चिरा , मग गूळ , भोपळा फोडी व थोडे मीठ एकत्र करा . यात मावेल , भिजेल तितकेच वरईचे पीठ घाला . सैलसर मळून घ्या . मग तव्याला हलकासा तुपाचा हात लावा . त्यावर नेहमीसारखे थालीपीठ लावा . मंद आचेवर तवा ठेवून दोन्ही बाजू लालसर भाजा . कडेने थोडे थोडे तूप सोडा , गरम गरम अतिशय उत्तम लागते . यामध्ये आवडीनुसार दाण्याचा कूट घालू शकता .


" ए म . एस . धोनी ' चरित्रपट असो किंवा " राबता ' सारखी फिक्शन फिल्म अभिनेता सुशांत सिंग राजपूत प्रत्येक भूमिकेसाठी खूप मेहनत घेताना दिसतो . आता त्याचा आगामी चित्रपट " सोन चिरैया ' मधील लूक नुकताच उघड झाला . या चित्रपटात तो चंबळ खोऱ्यातील डाकूच्या भूमिकेत दिसणार आहे . त्याच्या या चित्रपटातील लूकची तुलना " शोले ' च्या गब्बरशी होत आहे . या भूमिकेसाठीही तो खूप मेहनत घेतो आहे . या वर्षाच्या सुरुवातीपासून त्याने त्याची म्हणे लाईफ स्टाईलच बदलली आहे . सूत्रांच्या माहितीनुसार , तो सकाळी उठल्यानंतर अंथरूण आवरून झाल्यानंतर पंधरा मिनिटांचा वर्कआऊट करतो . त्यानंतर थंड पाण्याने आंघोळ करतो आणि आपल्या आवडत्या म्युझिकवर मेडिटेशन करतो . दिवसाची सुरुवात तो चहा पिऊन करतो ज्याला तो " सुपरमॅन टी ' म्हणतो . ही चहा ब्लॅक टी आणि ग्रीन टीचं मिश्रण असतं आणि ज्यात हळद आणि आलंही टाकतो . आता हा सगळा बदल या चित्रपटासाठी केला आहे की स्वतःसाठी , हे अद्याप समजलेलं नाही . मात्र त्याला या नव्या भूमिकेत पाहण्यासाठी त्याचे चाहते खूप उत्सुक आहेत हे नक्की !


ट्वेन्टी - २० क्रिकेटच्या आक्रमणामुळे गोलंदाजांवरील दडपण वाढले आहे . बॅटची लांबी वाढत चालली आहे , मात्र गोलंदाजाने उसळत्या टप्प्याचे चेंडू किती टाकायचे यावर मर्यादा आहेत . फलंदाजांना फटकेबाजीपासून रोखण्यासाठी यॉर्कर हे प्रभावी अस्त्र आहे . मात्र युवा गोलंदाजांचे यॉर्कर टाकण्याचे कौशल्यच घटले आहे , अशी खंत ऑस्ट्रेलियाचा माजी वेगवान गोलंदाज ब्रेट ली याने प्रकट केली आहे . युवा गोलंदाजांना अचूक टप्प्यावर गोलंदाजी करता येण्याच्या दृष्टीने तयार करण्यात आलेल्या ‘बोलिंग मास्टर’ उत्पादनाचे अनावरण ली याच्या हस्ते मुंबईत झाले , त्या वेळी तो बोलत होता . या कार्यक्रमाला भारताच्या सचिन तेंडुलकरसह व्हीव्हीएस लक्ष्मण , जसप्रीत बुमराह तसेच ऑस्ट्रेलियाचे मिचेल जॉन्सन , डेव्हिड वॉर्नर , जेसन क्रेझा हे खेळाडूही उपस्थित होते . ‘‘ट्वेन्टी - २० प्रकारात फलंदाज प्रत्येक चेंडूवर चौकार , षटकार लगावण्यासाठी उत्सुक असतात . त्यांना रोखण्यासाठी चोख अभ्यास आणि सराव आवश्यक आहे . घोटीव यॉर्कर टाकता येण्यासाठी सरावसत्रात अथक मेहनत करावी लागते . भारतीय गोलंदाजांमध्ये जसप्रीत बुमराह भेदक यॉर्कर टाकतो . त्यामुळे हाणामारीच्या षटकांत धावा रोखण्यासाठी तो उपयुक्त ठरतो . उमेश यादवने उसळत्या चेंडूचा खुबीने वापर करत अव्वल फलंदाजांना सतावले आहे . धिम्या गतीचा उसळता चेंडू लुप्त झाला आहे . गोलंदाजांनी चतुराईने गोलंदाजी केल्यास ट्वेन्टी - २० प्रकारातही वर्चस्व गाजवता येते . इंडियन प्रीमिअर लीग स्पर्धेच्या गेल्या हंगामात सनरायझर्स हैदराबाद संघाने जेतेपदाची कमाई केली होती . हैदराबादच्या विजयात गोलंदाजांनी निर्णायक भूमिका बजावली होती , ’’ असे ली याने सांगितले . ‘‘कसोटी , एकदिवसीय आणि ट्वेन्टी - २० तसेच विविध देशांत होणाऱ्या ट्वेन्टी - २० लीग स्पर्धा यामुळे आंतराष्ट्रीय वेळापत्रक भरगच्च असते . तिन्ही प्रकारांत सातत्यपूर्ण प्रदर्शन करता यावे , यासाठी दुखापतीचे व्यवस्थापन करण्याची आवश्यकता आहे . एका प्रकारावर लक्ष केंद्रित करण्यासाठी अन्य प्रकारांतून निवृत्ती स्वीकारण्याचा कल वाढतो आहे , ’’ याकडेही ली याने लक्ष वेधले .


फळे व माशांचा आहारामध्ये समावेश केल्याने आणि शीतपेयपिण्याचे प्रमाण कमी केल्याने कर्करोगावर मात करता येते . हा समृद्ध आहार घेतल्याने कोलोरेक्टल कर्करोग विकसित होण्याचा धोका जवळपास ८६ टक्क्यांनी कमी होत असल्याचे नव्याने करण्यात आलेल्या अभ्यासात आढळून आले आहे . साधारणपणे कोलोरेक्टल कर्करोग प्रगत देशांमध्ये आढळून येतो . काही वर्षांपासून भारतामध्येही याचे प्रमाण वाढताना दिसून येत आहे . प्रक्रिया केलेले अन्न , चरबीयुक्त मांस , नायट्रेट असणारे अन्नपदार्थ खाण्याच्या सवयी , व्यायाम न करणे , लठ्ठपणा , मद्यपान आणि धूम्रपान करणे ही कोलोरेक्टल कर्करोग होण्याची कारणे असल्याचे संशोधकांनी सांगितले . जगभरामध्ये दर वर्षी लाखो लोक या आजाराने पीडित आहेत . भारतामध्ये ७० हजारपेक्षा अधिक लोक या रोगाने पीडित होतात . हा रोग शरीरामध्ये झपाटय़ाने पसरतो . त्यामुळे रुग्ण दगावण्याचे प्रमाण जास्त आहे . कोलोरेक्टल कर्करोग दूर करण्यासाठी लोकांना आम्ही तीन आरोग्यदायी पर्याय समोर ठेवले आहेत . अधिक प्रमाणात मासे खाणे , आहारात फळांचा समावेश करणे आणि शीतपेय दूर ठेवणे हे पर्याय आहेत . यामुळे कोलोरेक्टल कर्करोग होण्याचा धोका ८६ टक्क्यांनी कमी होत असल्याचे संशोधकांना आढळले . संशोधकांनी यासाठी ८०८ लोकांना आहाराबाबतची प्रश्नावली दिली होती . ज्या लोकांची डॉक्टरांच्या देखरेखीखाली कोलोनोस्कोपिस चाचणी सुरू होती , त्यांना ही प्रश्नावली देण्यात आली होती . सर्व सहभागी लोक हे ४० ते ७० वर्षे वयाच्या दरम्यानचे होते . या लोकांना अधिक मासे , फळे दिल्याने आणि सॉफ्ट ड्रिंक घेण्याचे प्रमाण अतिशय कमी केल्याने त्यांना कोलोरेक्टल कर्करोग होण्याचा धोका अतिशय कमी होत असल्याचे संशोधकांना अभ्यासात दिसून आले .


चांगला आर्थिक परतावा मिळवण्यासाठी आणि आपल्या पोर्टफोलिओत वैविध्य आणण्यासाठी म्युचुअल फंड हा एक फायदेशीर मार्ग आहे . म्युचुअल फंडांमध्ये गुंतवणुकीचे दोन मार्ग आहेतः एसआयपी आणि एकरकमी गुंतवणूक . यातील नेमका मार्ग निवडण्यासाठी तुमच्याकडे एका वेळस गुंतवणूक करण्याएवढाच पैसा आहे , किंवा तुमचा बराचसा पैसा तुमच्या बचत खात्यात नुसताच पडून आहे हे पाहावे लागते . एसआयपीच्या मार्गात तुम्हाला बाजार अनुकूल आहे किंवा नाही हे पाहावे लागत नाही . तसेच या मार्गाने दीर्घ मुदतीत गुंतवणूक केल्यास बाजारात होणाऱ्या चढ - उतराचा विपरीत परिणाम होत नाही . पण एकरकमी गुंतवणूक करताना मात्र काही गोष्टींकडे लक्ष द्यायलाच हवे . आर्थिक उद्दिष्टाप्रमाणे गुंतवणूक करा फंडांची निवड तुमच्या आर्थिक उद्दिष्टांना अनुसरूनच करा . इक्विटी फंडांपासून दीर्घ मुदतीत चांगला परतावा मिळतो , तरीही अल्प मुदतीच्या गरजांसाठी काही पैसा लिक्विड फंडांमध्ये ठेवा . जर तुम्ही ईएलएसएस मध्ये पैसा गुंतवला , तर तो तुम्हाला किमान तीन वर्षे काढता येणार नाही . उदाहरणार्थ , तुमची अल्प मुदतीची गरज ( १ वर्षापेक्षा कमी ) आहे आणि ९ महिन्यांनंतर बाईक विकत घेण्यासाठी १ लाख रुपये , तसेच पाच वर्षांनंतर घर खरेदी करण्याचा विचार करीत आहात आणि त्यासाठी तुम्हाला ७ लाख आगाऊ रकमेसाठी लागतील . तुम्हाला हा सगळा पैसा म्युचुअल फंडांमध्ये गुंतवायचा आहे . अशावेळी हा सर्व पैसा एकरकमी एकाच फंडात न ठेवता तुम्ही ९५ हजार लिक्विड म्युचुअल फंडामध्ये ठेवू शकता ज्यावर तुम्हाला साधारण ७ . ५ टक्के वार्षिक परतावा मिळेल . त्यामुळे बाईक खरेदीसाठी तुम्हाला योग्य वेळी १ लाख रुपये मिळतील . उर्वरित ४ लाख तुम्ही पाच वर्षांसाठी बॅलेन्स फंडामध्ये गुंतवू शकता ज्यावर अंदाजे १२ टक्के परतावा मिळून पाच वर्षांत ही रक्कम ७ . ३५ लाख होऊ शकेल . कर - दायित्वाचे भान ठेवा म्युचुअल फंडांमध्ये गुंतवणूक करताना परतावा किती मिळेल , यासोबतच त्यावर कर किती द्यावा लागेल याचाही विचार करा . इक्विटी म्युचुअल फंड आणि डेट म्युचुअल फंडांना कर आकारणीच्या दृष्टीने वेगळ्या पद्धती लागू पडतात . इक्विटी म्युचुअल फंडांवरील अल्पकालिन भांडवली नफ्यावर १५ टक्के कर बसतो आणि १ लाखापेक्षा अधिक दीर्घकालिन भांडवली नफ्यावर १० टक्के कर बसतो . ( इक्विटी म्युचुअल फंडांवरील १ लाखापेक्षा कमी दीर्घकालिन भांडवली नफा करमुक्त आहे . ) डेट फंडांवरील अल्पकालिन भांडवली नफा तुमच्या एकूण मिळकतीत जोडला जातो आणि त्याप्रमाणे त्यावर कर आकारला जातो . तसेच डेट फंडांवरील दीर्घकालिन भांडवली नफ्यावर कराचा दर २० टक्के असून त्यावर सूचीकरण म्हणजेच इंडेक्सेशनचा फायदा मिळतो . योग्य वेळेवर गुंतवणूक करा जेव्हा तुम्ही एकरकमी गुंतवणूक करण्याचा विचार करता , तेव्हा नुकसान टाळण्यासाठी बाजाराचा कल ओळखून घ्या . तुम्ही इक्विटी म्युचुअल फंडात गुंतवणूक करीत असलात , आणि त्या फंडाची नेट अॅसेट व्हॅल्यू ( एनएव्ही ) खूप जास्त असेल , तर तुम्ही काही काळ थांबू शकता . जर एनएव्ही सर्वोच्च स्तरावर असली , तर तिच्या कमी होण्याची वाट पाहा . जर तुम्हाला बाजाराचा कल कळत नसेल , तर पैसा एखाद्या लिक्विड फंडामध्ये गुंतवा आणि बाजाराची स्थिती स्पष्ट होईपर्यंत सुरक्षित परतावा मिळवा . ही गुंतवणूक घाई - गडबडीत करू नका . एकाच फंडामध्ये सर्व पैसा गुंतवू नका इंग्रजीची म्हण आहेच , “डोंट पुट ऑल एग्ज इन वन बास्केट” म्हणजेच एकाच ठिकाणी सर्व पैसा ठेवणे सुज्ञपणाचे लक्षण नाही . जोखीम कमी करून परतावा वाढवण्यासाठी तुम्ही अनेक ठिकाणी पैसा गुंतवला पाहिजे . उदाहरणार्थ , तुमची सर्व गुंतवणूक एकाच म्युचुअल फंड कंपनीच्या लार्ज - कॅप इक्विटी फंडात करण्याऐवजी एकापेक्षा अधिक कंपनींच्या लार्ज - कॅप , मल्टी - कॅप आणि डेट फंडांत गुंतवून , तुम्ही अधिक परतावा मिळवण्याचा प्रयत्न करू शकता . प्रत्येक फंडाचा आत्तापर्यंतचा रेकॉर्ड पाहा आणि नंतरच गुंतवणुकीसाठी फंड निवडा . योग्य वेळी नफा काढून घ्या एसआयपीचा मार्ग तुमच्या गुंतवणुकीची सरासरी किंमत कमी करतो आणि त्यामुळे बाजाराच्या चढ - उतारापासून काही अंशी गुंतवणूक सुरक्षित राहते . एकरकमी गुंतवणूक करताना तुम्ही एखाद्या फंडाच्या यूनिट्स एकाच वेळी , एकाच किंमतीवर , त्या दिवशीच्या एनएव्ही वर खरेदी करता . एकरकमी गुंतवणुकीवर भरघोस नफा घेण्यासाठी बाजार सुस्थितीत असताना तुम्हाला ती गुंतवणूक काढून घेणे गरजेचे असते . म्हणूनच , तुम्हाला बाजाराकडे लक्ष ठेवावे लागते . तसेच , तुमचे उद्दिष्ट पूर्ण झाल्याबरोबर तुम्हाला फंडातून पैसा काढून घ्यायला हवा , जरी तसे केल्याने तुम्ही तुमची गुंतवणूक आधी ठरवलेल्या मुदती आधी काढीत असलात , तरी हरकत नसते . योग्य नफा मिळाल्यावर तुम्ही हा पैसा उर्वरित मुदतीसाठी कमी जोखमीच्या गुंतवणुकीत ठेवू शकता ज्याने जोखीम कमी असताना त्यावर काही परतावा मिळत राहील . पण एका ठराविक मुदतीच्या आधी जर पैसा काढून घेतला , तर त्यावर कर अधिक आकारला जाऊ शकतो ज्याने तुमचा नफा कमी होतो . आदिल शेट्टी , सीईओ , बँकबझार


अभिनेत्री ऐश्वर्या राय बच्चनने संजय लीला भन्साळी यांचा आगामी चित्रपट नाकारल्याच्या चर्चा गेल्या काही दिवसांपासून ऐकायला मिळत आहेत . एकीकडे ऐश्वर्याने या चर्चा खोट्या असल्याचं स्पष्ट केलं तर दुसरीकडे दिग्दर्शक भन्साळींनीही त्यांची बाजू मांडली . त्याचसोबत याआधी ‘बाजीराव मस्तानी’ आणि ‘पद्मावत’ या चित्रपटांच्या ऑफर्स कधी ऐश्वर्याला दिल्याच नव्हत्या असंही त्यांनी स्पष्ट केलं . ‘फन्ने खान’ या चित्रपटाच्या प्रमोशनवेळी दिलेल्या मुलाखतींमध्ये ऐश्वर्याने ‘बाजीराव मस्तानी’ आणि ‘पद्मावत’ चित्रपटांच्या ऑफर्स नाकारल्याचं सांगितलं होतं . तर दुसरीकडे ‘पिंकविला’ या वेबसाइटने दिलेल्या वृत्तानुसार , ‘बाजीराव मस्तानी’साठी भन्साळींची पहिली पसंत करिना कपूर खान होती तर ‘पद्मावत’साठी पहिल्यापासूनच दीपिका पदुकोणच्या नावावर शिक्कामोर्तब करण्यात आलं होतं . त्यामुळे ऐश्वर्याचा विचार केला गेलाच नव्हता . किंबहुना ‘गुजारिश’नंतर भन्साळींनी ऐश्वर्याला कोणत्याच चित्रपटाची ऑफर दिली नव्हती . वाचा : यंदाच्या वर्षी आर . के . स्टुडिओच्या गणपतीची उत्तरपूजा होणार ? ‘बाजीराव मस्तानी’ आणि ‘पद्मावत’ या दोन्ही चित्रपटांमुळे अभिनेत्री दीपिकाच्या करिअरला एक वेगळंच वळण मिळालं . हे दोन्ही चित्रपट बॉक्स ऑफीसवर यशस्वी ठरले . तर भन्साळींच्या चित्रपटांत ऐश्वर्याने भूमिका साकारावी अशी चाहत्यांचीही इच्छा आहे .


यामाहा मोटार इंडिया कंपनीने भारतात YZF - R15 V2.0 या मॉडेलच्या बाईकची विक्री बंद केली आहे . कंपनीने R15 V2.0 या बाईकला अधिकृत संकेतस्थळावरुनही हटवलं आहे . कंपनीने याचवर्षी जवळपास 6 महिन्यांपूर्वी YZF - R15 V3.0 या नव्या व्हर्जनची विक्री सुरू केली होती . भारतीय बाजारात R15 V3.0 च्या मागणीत झपाट्याने वाढ झाल्यामुळे कंपनीने सेकंड जनरेशन R15 ची विक्री बंद करण्याचा निर्णय घेतला आहे . YZF - R15 V3.0 लॉन्च करतेवेळी सेकंड जनरेशन R15 ची विक्री बंद करण्यात येईल असी कोणतीही घोषणा कंपनीने केली नव्हती , पण गेल्या काही महिन्यांमध्ये V3.0 च्या मागणीत झपाट्याने वाढ झाल्यामुळे कंपनीने V2.0 या मॉडेलच्या बाईकची विक्री बंद करण्याचा निर्णय घेतला . Yamaha YZF - R15 ला भारतात जवळपास १० वर्षांपूर्वी लॉन्च करण्यात आलं होतं . लॉन्चिंगपासूच ही बाईक ग्राहकांच्या चांगल्याच पसंतीस उतरली होती . 150 सीसी सेगमेंटमध्ये ही बाईक अनेकांची पहिली पसंती ठरत होती . मात्र , R15 S ( पहिलं व्हर्जन ) आणि R15 V3.0 ची विक्री बंद होणार नसल्याचंही कंपनीने स्पष्ट केलं आहे . म्हणजे R15 चं पहिलं व्हर्जन आणि तिसरं व्हर्जन बंद होणार नाहीये . Yamaha R15 V2.0 ची किंमत 1.18 लाख रुपये होती , म्हणजे व्हर्जन 3.0 पेक्षा ही बाईक जवळपास 9 हजार रुपयांनी स्वस्त होती . तर R15 S ची किंमत 1.15 लाख रुपये आहे .


नवी दिल्ली : पुढील वर्षापासून आपले प्रमुख खेळाडू आयपीएलमध्ये खेळू नये म्हणून ' क्रिकेट ऑस्ट्रेलिया ' प्रयत्न करत असले तरी ऑस्ट्रेलियाचे खेळाडू आयपीएलमध्ये खेळतील , असा विश्वास ऑस्ट्रेलियाचा माजी कर्णधार मायकेल क्लार्कने व्यक्त केला . क्लार्क यंदाच्या आयपीएलमध्ये समालोचन करत आहे . खेळाडूंना अमाप पैसा देणारी आयपीएल क्रिकेट विश्वातील इतर सर्व क्रिकेट लीगपेक्षा लोकप्रिय आहे . भारतीय क्रिकेट मंडळावर आकस असणाऱ्या क्रिकेट ऑस्ट्रेलियाने आता स्टीव स्मिथ , डेव्हिड वॉर्नर , पॅट कमिन्स , मिचेल स्टार्क , जॉस हेझलवूड अशा पाच प्रमुख खेळाडूंबरोबर तीन वर्षांचा करार करणार आहे . त्यामुळे ते पुढील आयपीएलपासून भारतात खेळू शकणार नाहीत . ऑस्ट्रेलियाचे खेळाडू भारतात येऊन खेळण्यास उत्सुक असतात . प्रत्येकाला या स्पर्धेत खेळण्यास आवडते . त्यामुळे अशा प्रकारे रोखणे योग्य नाही , असे मत क्लार्कने व्यक्त केले आहे . ऑस्ट्रेलियाचे खेळाडू भारतात येऊन खेळतील मी तरी नक्की येणार आहे , असेही तो म्हणाला . खेळ हा कोणत्याही व्यक्तीपेक्षा मोठा आहे . हे अगोदरही होते आणि पुढेही कायम असेल . डॉन ब्रॅडमन निवृत्त झाल्यानंतरही खेळ सुरू राहिला . त्यामुळे कोण आला आणि कोण गेला याला महत्त्व नाही . क्रिकेट हा विश्वातील मोठा खेळ आहे आणि त्याची प्रगती अशीच होत राहील . डेव्हिड वॉर्नरही भारतात पुन्हा येईल आणि स्टीव स्मिथही आयपीएलमध्ये पुन्हा येऊन खेळेल , असाही विश्वास क्लार्कने व्यक्त केला . स्मिथ , वॉर्नर , स्टार्क , कमिन्स आणि हेझलवूड यांच्याशी क्रिकेट ऑस्ट्रेलियाने संपर्क साधला असून , तीन वर्षांच्या कराराची त्यांना माहिती दिली आहे , असे वृत्त ' सिडनी मॉर्निंग हेराल्ड ' ने दिले आहे ; परंतु खेळाडूने कोणतेही सकारात्मक उत्तर आपल्या मंडळाला दिलेले नाही . हे सर्व खेळाडू असा करार करण्यास उत्सुक नाहीत . आयपीएलमध्ये खेळायचे नसेल तर आम्हाला त्यापेक्षाही अधिक रक्कम मिळाली पाहिजे , असे या खेळाडूंनी आपल्या मंडळाला सांगितले असल्याचे समजते . ' क्रिकेट ऑस्ट्रेलिया ' तील कोणत्याही सदस्याबरोबर किंवा या प्रमुख खेळाडूंबरोबर या विषयावर चर्चा केलेली नाही . मला मी खेळत असताना कधीही अशा प्रकारे रोखण्याचा प्रयत्न करण्यात आला नव्हता . दुर्दैवाने मला दुखापतीच एवढ्या होत गेल्या , की मला आयपीएलमध्ये फार खेळता आले नाही . केवळ एक मोसम मी पुणे वॉरियरकडून खेळलो होतो . - मायकेल क्लार्क


‘मिस युनिव्हर्स’ हा एक मानाचा किताब आहे . भारताकडून सुष्मिता सेनने १९९४ साली तर लारा दत्ताने २००० साली हा किताब पटकाविला होता . गेल्या १७ वर्षांपासून भारताकडे हा किताब आलेला नाही . आपल्याकडे हा किताब पुन्हा यावा याकडे आता सगळ्यांचे लक्ष लागले आहे . यंदाच्या ‘मिस युनिव्हर्स’ स्पर्धेत रोश्मिता हरिमुर्थी ही भारताचे प्रतिनिधित्व करत आहे . जर रोश्मिताने हा किताब पटकाविला तर भारताची गेल्या १६ वर्षांची प्रतिक्षा त्यामुळे संपेल . ‘मिस युनिव्हर्स २०१७’ ही स्पर्धा फिलीपिन्सची राजधानी मनीला येथे ३० जानेवारी २०१७ला होणार आहे . विशेष म्हणजे मिस युनिव्हर्स २०१७मध्ये यंदा परिक्षकांच्या रांगेत भारतीय सुंदरी सुश्मिता सेनही आहे . ‘मिस युनिव्हर्स २०१७’ स्पर्धेत सर्व स्पर्धक स्विमसूट , इव्हनिंग गाउन आणि त्यांच्या देशाच्या पारंपारिक पोशाखात दिसतील . या स्पर्धेची सुरुवात गुरुवारी झाली . मिस युनिव्हर्सच्या संकेतस्थळावर दिलेल्या माहितीनुसार टॉप १२ स्पर्धकांची ‘पेजन्ट नाइट’साठी निवड केली जाईल . फिलीपिन्सच्या पसी शहरात मिस युनिव्हर्सच्या पहिल्या राउंड झाला . यात स्पर्धकांनी परिक्षकांसमोर इव्हनिंग गाउनमध्ये रॅम्प वॉक केला . त्यानंतर सर्व स्पर्धकांनी स्विमसूटमध्ये रॅम्प वॉक केल्यानंतर पारंपारिक पोशाखातील राउंडला सुरवात झाली . माजी मिस युनिव्हर्स आणि अभिनेत्री लारा दत्ता हिने रोश्मितासाठी ट्विट केले असून , तिच्यासाठी मत देण्याचे सर्वांना आवाहन केले आहे . १ . रोश्मिता ही बंगळुरु येथे राहणारी असून तिला कन्नड भाषेचे चांगलेच ज्ञान आहे . २ . २२ वर्षीय रोश्मिता ही बंगळुरुच्या माउंट कार्मेल कॉलेजची विद्यार्थिनी आहे . ३ . इंटरनॅशनल बिजनेसची विद्यार्थिनी असलेली रोश्मिता सध्या मास्टर डिग्री करत आहे . ४ . रोश्मिताला सामाजिक कार्याचीही आवड आहे . तिने इको फाउन्डेशन फॉर सस्टेनेबल अल्टरनेटिव्हसाठी एका सरकारी शाळेत शिक्षिका म्हणून काम केले होते . ५ . रोश्मिताला नृत्य , बागकाम आणि स्विमिंगची आवड आहे . ६ . रोश्मिताने याआधी ‘यामाहा फेसिनो मिस दिवा २०१६’चा किताब पटकाविला आहे . ७ . सप्टेंबर २०१६ ला आयोजित करण्यात आलेल्या ‘मिस इंडिया स्पर्धेत रोश्मिता’ने १५ स्पर्धकांना मागे टाकत हा किताब पटकाविला होता .


एखादी चांगली आणि उत्तम अशी कलाकृती साकारण्यासाठी लागणारी मेहनत आणि कष्ट हे पाहणाऱ्यांना दिसून येत नाहीत . ते केवळ ते साकारणाऱ्या व्यक्तीलाच माहिती असतात . पण , आपल्या मेहनतीने तयार केलेल्या कलाकृतीची कोणी नासधूस केली तर… . संजय लीला भन्साळी दिग्दर्शित ‘पद्मावती’ चित्रपटामागचे शुक्लकाष्ठ काही संपता संपत नाहीये . या चित्रपटाचे चित्रीकरण सुरु झाल्यापासूनच सेटवर करण्यात आलेली तोडफोड , भन्साळींच्या तोंडाला काळे फासणे असे काही ना काही प्रकार घडत आलेत . त्यानंतर आता एका कलाकाराने काढलेली ‘पद्मावती’च्या पोस्टरची रांगोळी विस्कटून टाकण्याचा प्रकार घडला आहे . वाचा : अरिनच्या जन्मामुळे यंदाची दिवाळी खूपच खास - अदिती सारंगधर करण के या कलाकाराने दीपिका पदुकोणच्या ‘पद्मावती’ लूकमधील रांगोळी काढली होती . या रांगोळीसाठी त्याला तब्बल ४८ तास लागले होते . पण , समाजकंटकांनी अवघ्या काही मिनिटांतच होत्याचे नव्हते करून टाकले . ट्विटर अकाऊंटवर दिलेल्या माहितीनुसार , करण हा एक अभिनेता , लेखक आहे . तसेच तो डॉक्टरकीचे प्रशिक्षणही घेतोय . १०० लोकांच्या एका घोळक्याने ‘जय श्री राम’च्या घोषणा देत माझ्या कित्येक तासांच्या मेहनतीवर पाणी फिरवल्याचे करणने म्हटलेय . त्याने दोन फोटो ट्विट केले असून , एका फोटोत पद्मावतीची सुंदर रेखाटलेली रांगोळी दिसते . तर दुसऱ्या फोटोत ती रांगोळी विस्कटल्याचे पाहायला मिळते . वाचा : करिना आणि मी ४ वर्षे रिलेशनशिपमध्ये होतो , केआरके बरळला ‘पद्मावती’ चित्रपटाची घोषणा केल्यापासूनच त्यात काही ना काही अडथळे येत आहेत . राजस्थानमध्ये चित्रपटाचे चित्रीकरण सुरु असताना राजपूत करणी सेनेच्या कार्यकर्त्यांनी सेटवर तोडफोड केली होती . इतकेच नव्हे तर त्यांनी संजय भन्साळी यांच्या कानशिलातही लगावली होती . त्यानंतर चित्रीकरणाची जागा बदलूनही पुन्हा करणी सेनेकडून दोनदा तोडफोड करण्यात आली . रणवीरने ‘पद्मावती’चे पोस्टर शेअर केल्यानंतरही त्याला धमकी देण्यात आली होती . आमचे चित्रपटावर पूर्ण लक्ष असून , त्यात काही चुकीचे आढळल्यास आम्ही तुमच्या वाटेत पुन्हा अडथळे निर्माण करू , असे त्यांनी म्हटले . दरम्यान , माहिती आणि प्रसारण मंत्री स्मृती इराणी यांनी ‘पद्मावती’च्या प्रदर्शनामध्ये कोणताही अडथळा येणार नाही , असे आश्वासन करण जोहरला दिलंय . १ डिसेंबरला ‘पद्मावती’ सर्वत्र प्रदर्शित होईल .


भारताविरुद्धच्या दुसऱ्या कसोटीच्या तिसऱ्या दिवसअखेर ऑस्ट्रेलियाने ४ बाद १३२ धावांपर्यंत मजल मारली . उस्मान ख्वाजाच्या नाबाद ४१ धावांच्या खेळीच्या जोरावर ऑस्ट्रेलियाने १७५ धावांची आघाडी घेतली आहे . त्याआधी भारताचा डाव २८३ धावांत आटोपला . त्या डावात कर्णधार विराट कोहलीने १२३ धावांची खेळी केली . पण त्याच्या खेळीपेक्षाही अधिक चर्चा रंगली ती त्याच्या बाद होण्याची… . भारतीय कर्णधार विराट कोहलीने दुसऱ्या कसोटीच्या तिसऱ्या दिवसाचे पहिले सत्र गाजवले . पहिल्याच षटकात अजिंक्य रहाणे बाद झाल्यानंतर कोहलीने ऑस्ट्रेलियाच्या गोलंदाजांचा चांगालच समाचार घेतला . त्याची ही खेळी १२३ धावांवर संपुष्टात आली . कोहलीने २५७ चेंडूंमध्ये १३ चौकार व १ षटकार खेचले . पॅट कमिन्सच्या गोलंदाजीवर ९३व्या षटकात पीटर हँड्सकॉम्बने झेल टिपून कोहलीची खेळी संपुष्टात आणली . मात्र , हँड्सकॉम्बने टिपलेला तो झेल वादात अडकला . मैदानावरील पंचानी बाद देताच कोहलीने DRS चा आधार घेतला . त्यात चेंडू हँड्सकॉम्बच्या हातात पडण्याआधी जमिनीवर आदळल्याचे काही अंशी दिसत होते . पण मैदानावरील पंचांचा निर्णय कायम राखण्यात आला आणि कोहली तंबूत परतला . पंचांच्या या निर्णयाचे ऑस्ट्रेलियाचा माजी कर्णधार रिकी पाँटिंग याने समर्थन केले . त्यानंतर नेटिझन्सने त्याचा चांगलाच समाचार घेतला . — — — —


दोन व्यक्तींमध्ये एखादी तणावपूर्ण घटना घडल्यास तिसरी व्यक्ती व्यक्ती म्हणून जर आपण स्वतःशीच बोललो तर त्यामुळे कोणताही मानसिक ताण न घेता भावानांवर नियंत्रण मिळवता येणे शक्य असल्याचे संशोधनामध्ये आढळले आहे . खरे तर आपण तिसरी व्यक्ती म्हणून आपण आपल्याशी संवाद साधल्यास इतर व्यक्ती काय विचार करतात , ते किती योग्य व अयोग्य आहेत हे समजण्यास मदत होते . आपण त्यासाठी मेंदूमध्ये पुरावा म्हणून राहू शकतो , असे अमेरिकेतील मिशिगन स्टेट युनिव्हर्सिटीचे साहाय्यक प्राध्यापक जेसन मोसेर यांनी सांगितले . लोकांना या अनुभवापासून भावनांचे नियमन करण्यासाठी मदत मिळते . भावनांचे नियंत्रण केल्यामुळे आलेला तणाव दूर होण्यास मदत होते . या संशोधनासाठी संशोधकांनी दोन प्रयोग केले . पहिल्या प्रयोगामध्ये सहभागी झालेल्या लोकांना एक तटस्थ आणि त्रासदायक प्रतिमा पाहण्यास दिली . या वेळी पहिल्या आणि तिसऱ्या व्यक्तीच्या मेंदूमध्ये होणाऱ्या घटनांचे निरीक्षण करण्यात आले . यामध्ये संशोधकांना जास्त फरक दिसून आला नाही . दुसऱ्या प्रयोगामध्ये सहभागींना भूतकाळातील त्रासदायक अनुभव पहिल्या आणि तिसऱ्या व्यक्तीच्या मदतीने सांगण्यात आला . मात्र यामध्ये सहभागी व्यक्ती स्वतःशीच बोलण्यामुळे त्यांच्या भावनांवर नियंत्रण मिळवण्यात यश आले . त्यामुळे संबंधित व्यक्तीचा तणाव दूर होण्यास मदत झाली असे संशोधकांनी सांगितले . ‘सायंटिफिक रिपोर्ट’ या नियतकालिकामध्ये हे संशोधन प्रसिद्ध करण्यात आले आहे .


‘वर्ल्ड रेसलिंग एंटरटेन्मेंट’च्या ( डब्ल्यूडब्ल्यूई ) रिंगणात भारताने पराक्रम केला आहे . भारताचा खेळाडू जिंदर महाल याने डब्ल्यूडब्ल्यूईची चॅम्पियनशीप पटकावली आहे . ‘डब्ल्यूडब्ल्यूई’मध्ये अशी कामगिरी करणारा जिंदर महाल पहिला भारतीय ठरला . याआधी ‘ग्रेट खली’ने या क्षेत्रात भारताची ओळख निर्माण केली होती . खलीने थेट ‘वर्ल्ड हेवी वेट चॅम्पियनशीप’ला गवसणी घातली होती . पण त्याला आजवर डब्ल्यूडब्ल्यूच्या चॅम्पियनशीपचा बेल्ट जिंकता आला नाही . चॅम्पियशीपचा बेल्ट पटकावण्याची कामगिरी करत जिंदर महालने सर्वांचे लक्ष वेधून घेतले आहे . ‘डब्ल्यूडब्ल्यूई’च्या रिंगणात जिंदर महालची ‘दि महाराजा’ अशी ओळख आहे . जिंदर महालने तब्बल १३ वेळा चॅम्पियशीपचा बेल्ट जिंकलेल्या सुपरस्टार रँडी ऑर्टनचा पराभव केला . ‘डब्ल्यूडब्ल्यूई’चे भारतातही प्रचंड चाहते आहेत . ‘ग्रेट खली’च्या कामगिरीनंतर या मनोरंजन , ग्लॅमर आणि प्रसिद्धीने भरलेले हे आंतरराष्ट्रीय व्यासपीठ भारतातील खेळाडूंसाठीही प्रेरणास्थान ठरले . भारतात गुणवत्तेची कमतरता नाही . गुणवान खेळाडू मोठ्या स्तरावर जाऊन भारताचे नाव उंचावतात हे जिंदर महालने सिद्ध करून दाखवले आहे . डब्ल्यूडब्ल्यूईची चॅम्पियनशीप पटकावल्यानंतर जिंदर महालने भारतातील आपल्या चाहत्यांशीही संवाद साधला . भारतासाठी डब्ल्यूडब्ल्यूईच्या रिंगणात ही ऐतिहासिक कामगिरी करू शकलो याचा अभिमान आहे . यासाठी मला पाठिंबा दिलेल्या सर्व भारतीय प्रेक्षकांचा मी आभारी आहे आणि यापुढेही चॅम्पियनशीपचा हा मान माझ्याच खांद्यावर राहिल असा ठाम विश्वास महालने व्यक्त केला .


स्कूलिंपिक्ससारख्या उपक्रमाला पाठिंबा देण्यामागे आपली काय भूमिका आहे ? स्कूलिंपिक्सचे दुसऱ्यांदा आयोजन केल्याबद्दल ‘सकाळ माध्यम समूहा’चे सर्वप्रथम अभिनंदन करायला हवे . शालेय विद्यार्थ्यांसाठी असे मोठे व्यासपीठ निर्माण करणे हे ‘सकाळ’चे एक मोठेच कार्य असून , ते खरोखरच कौतुकास्पद आहे . यामुळे प्रतिभासंपन्न खेळाडू हेरण्यासाठी चालना मिळेल . या स्पर्धेत चमकदार कामगिरी करणाऱ्यांची ओळख शाळेला नव्याने होईल . ही संकल्पना म्हणजे कुठेतरी ‘लक्ष्य’चीच भूमिका असल्यासारखे वाटते . याचे कारण तळागाळातील खेळाडूंना हेरून ‘३६० डिग्री सपोर्ट’ देण्याचे आमचे धोरण आहे . त्यामुळेच अशा उपक्रमाविषयी राकेश मल्होत्रा यांनी संपर्क साधताच आम्ही पाठिंबा दिला . भविष्यातही आमचा भरीव पाठिंबा सक्रिय सहभागाच्या रूपाने कायम असेल . याहीपुढे जाऊन स्कूलिंपिकमधील विजेत्यांसाठी काही वेगळा उपक्रम चालविता येईल का , याविषयी आम्ही ‘सकाळ’शी चर्चा करू . रिओ ऑलिंपिकमध्ये जी दोन पदके मिळाली ती अनपेक्षित होती ; पण काही अनुभवी क्रीडापटूंच्या अपयशामुळे एकूणच अपेक्षाभंगाचे वातावरण होते . अशावेळी ऑलिंपियन घडविण्याच्या ‘लक्ष्य’सारख्या संस्थेसमोर काय आव्हाने आहेत ? यापूर्वीची ऑलिंपिक आणि रिओमध्ये मोठा फरक आहे . यापूर्वी निघणारा नकारात्मक सूर या वेळी कमी होता , इतकेच नव्हे तर आधीच्या ऑलिंपिकच्या तुलनेत या वेळी पदके कमी मिळूनही भारतीयांनी झुंजार कामगिरी करणाऱ्यांना एकजुटीने उत्स्फूर्त प्रोत्साहन दिले . बॅडमिंटनपटू पी . व्ही . सिंधू , महिला कुस्तीगीर साक्षी मलिक , जिम्नॅस्ट दीपा मलिक , रोइंगपटू दत्तू भोकनाळ यांना मिळालेला पाठिंबा प्रोत्साहन देणारा आहे . अशा खेळाडूंमुळे भारतीयांमध्ये जागरूकता निर्माण झाली . आता यातून क्रीडा संस्कृती आणि पर्यायाने ऑलिंपिक संस्कृती निर्माण करण्यासाठी सर्वच ‘स्टेकहोल्डर्स’ना एकत्र यावे लागेल . मला आनंद याचा वाटतो , की २००९ पासून जो उद्देश डोळ्यांसमोर ठेवून आम्ही ‘लक्ष्य’ला सुरवात केली , जी भूमिका घेतली , जे काही प्रयत्न केले त्यास एकप्रकारे पावतीच मिळाली आहे . यासाठी सानिया मिर्झाच्या साथीत खेळलेली टेनिसपटू प्रार्थना ठोंबरे हिचे उदाहरण आदर्श असून ते देता येईल . उदयोन्मुख खेळाडूंना कारकिर्दीच्या प्रारंभी पाठिंबा दिल्यास आपल्याला विशी - पंचविशीतील पदकविजेते ऑलिंपियन घडविता येतील हे सिंधू - साक्षीनेही दाखवून दिले आहे . त्यामुळे आम्हाला आणखी प्रयत्न करण्यासाठी मोठेच बळ लाभले आहे . ऑलिंपिकमुळे एक वातावरणनिर्मिती झाली हे खरेच आहे ; पण सध्याच्या मंदीच्या काळात प्रत्यक्ष मदत मिळायला याचा किती फायदा होत आहे ? ऑलिंपिकनंतर आम्ही आणखी योजनाबद्ध प्रयत्न सुरू केले आहेत . आम्ही संभाव्य प्रायोजकांशी चर्चा करीत आहोत . अनेक ठिकाणी आमचे प्रतिनिधी सादरीकरण करीत आहेत . मी स्वतः अनेक पातळ्यांवर आणखी सक्रिय झालो आहे . मला सांगायला आनंद वाटतो , की मर्सिडीज बेंझ , एल अँड टी , सोनी इंटरनॅशनल अशा कॉर्पोरेट कंपन्यांकडून सकारात्मक प्रतिसाद मिळाला आहे . ‘लक्ष्य’ची पारदर्शक कार्यपद्धती , गुणवत्ता हेरण्याचा योजनाबद्ध उपक्रम , गुणी खेळाडूंना ‘३६० डिग्री सपोर्ट’ अशा कामाचे कौतुक होत आहे . यामुळे याशिवाय अनेक कंपन्या ‘लक्ष्य’बरोबर भागीदारी करण्यास उत्सुक आहेत . आमची चर्चा सुरू असून , लवकरच अधिकृत घोषणा केली जाईल . आम्ही आणखी चांगले आणि मोठे काम करू शकू , असा विश्वास या पाठिंब्यामुळे वाटतो . तुम्हाला यापूर्वी मदत करीत असलेल्या प्रायोजकांचा प्रतिसाद कसा आहे ? ‘लक्ष्य’साठी केलेल्या गुंतवणुकीकडे ते कोणत्या दृष्टिकोनातून पाहतात ? ऑलिंपिक झाल्यानंतर कल्याणी ग्रुपच्या अमित कल्याणी यांनी एक बैठक घेतली . त्या वेळी त्यांनी पाठिंबा दिलेले पाच - सहा खेळाडूसुद्धा उपस्थित होते . त्यांच्या कामगिरीचे अमित यांनी कौतुक केले . बाबा कल्याणी यांनीसुद्धा सकारात्मक पाठिंबा कायम ठेवण्याची ग्वाही दिली आहे . एक - दीड वर्षापूर्वी लुंकड रिॲल्टीज व कांतिलाल लुंकड फाउंडेशनच्या माध्यमातून अमित लुंकड यांनी कोल्हापूरची कुस्तीगीर रेश्मा माने हिला पाठिंबा दिला . तिने नुकतेच राष्ट्रकुल सुवर्ण मिळविले . अशा अनेक भागीदारांमध्ये एक समाधानाची भावना आहे . नवे प्रायोजक मिळविण्यासाठी तुम्ही आणखी प्रयत्न करीत असल्याचे नमूद केले . या आघाडीवर कसा प्रतिसाद आहे ? मला सांगायला आनंद वाटतो , की रिओनंतर क्रीडा पाठिंब्यासाठी जागरूकता निर्माण होत आहे . ‘लक्ष्य’सारख्या कटिबद्ध आणि पारदर्शक संस्थेसह काम करण्याची इच्छा अनेकांनी व्यक्त केली असून , त्यांचे प्राधान्य ‘लक्ष्य’ला आहे . सायबेज सॉफ्टवेअरमार्फत ‘सायबेज आशा’ , ‘सायबेज खुशबू’ असे दोन उपक्रम चालविले जातात . त्यांनी मदतीची इच्छा व्यक्त केली आहे . फिनोलेक्स केबल्सचे प्रकाश छाब्रिया यांची पत्नी रितू ‘सीएसआर’ उपक्रम चालविते . याशिवाय एम . के . दिवाण ट्रेडमार्क फर्मनेही रस दाखविला आहे . ‘क्लीन सिटी मूव्हमेंट’ हाती घेतलेल्या आदर पूनावाला यांच्याशीही चर्चा करण्याचा मानस आहे . सामाजिक बांधिलकीची जाण असलेल्या आणि त्यासाठी सक्रिय योगदान देऊ इच्छिणारे असे अनेक उद्योगपती आम्हाला लाभत आहेत , हे नमूद करताना मला ‘लक्ष्य’चा अभिमान वाटतो . खेळ हा व्यक्तीला , समाजाला खूप काही देतो असे म्हटले जाते . तुम्ही स्वतः टेनिसपटू आहात . ‘लक्ष्य’च्या माध्यमातून क्रीडा क्षेत्रात काम करताना एक उद्योगपती म्हणून तुम्हाला काय मिळते ? अलीकडेच नूमविने वार्षिक क्रीडा दिनानिमित्त मला प्रमुख पाहुणा म्हणून आमंत्रित केले . ज्या शाळेत मी शिकलो त्या शाळेने दिलेले आमंत्रण एक मोठाच सन्मान आहे . सणस मैदानावर निमंत्रीत म्हणून आगमन झाल्यानंतर मला क्षणार्धात शाळेचे दिवस आठवले . आता परििस्थती किती बदलली आहे आणि यात मी खारीचा वाटा उचलत असल्याचा विचार मनाला सुखावून गेला . प्रवीण मसालेवाले कंपनीचे काम करतानाच मी ‘लक्ष्य’साठीही सक्रिय असतो ; पण या दोन आघाड्यांवर काम करण्याचे बळ मला औद्योगिक कौशल्यामुळे नव्हे तर खेळावरील प्रेमामुळे मिळते . अलीकडेच माझी महाराष्ट्र खादी आणि ग्रामोद्योग मंडळाच्या अध्यक्षपदी नियुक्ती झाली . त्यामुळे मुंबईसह राज्यात विविध ठिकाणी आणि प्रसंगी दिल्लीला मला जावे लागते . मी जेव्हा विविध खेळाडूंशी चर्चा करतो तेव्हा त्यांच्याकडून मिळणारी प्रेरणाच मला बळ देते . या खेळाडूंशी माझे कौटुंबिक नाते निर्माण झाले आहे . नजीकच्या कालावधीत ‘लक्ष्य’ कोणत्या उपक्रमांना प्राधान्य देणार आहे ? पॅरालिंपिक हीसुद्धा एक मोठी संधी आहे . त्यामुळे पॅरा खेळाडूंसाठी काही करण्याची गरज वाटते . शासकीय पातळीवरसुद्धा ‘२०२०’ उपक्रम आखण्यात आला आहे . राज्य सरकारने त्यासाठी स्थापन केलेल्या समितीत ‘लक्ष्य’चा सहभाग आहे . या समितीमधील स्थान मानाचे आहे .


कंगना रणौतच्या आगामी ‘सिमरन’ सिनेमाचा टिझर काही दिवसांपूर्वी प्रदर्शित झाला . या सिनेमाचा टिझर पाहून तिच्या चाहत्यांमध्ये ‘सिमरन’ सिनेमाबद्दलची उत्सुकता शिगेला पोहोचली आहे . कंगनाच्या जबरदस्त अभिनय कौशल्याची झलक या सिनेमात पुन्हा एकदा पाहता येणार आहे . पण हा सिनेमा कंगनासाठी अजून एका कारणामुळे खास आहे . कारण या सिनेमासाठी कंगनाने लिखाणही केले आहे . ‘रंगून’नंतर कंगनाच्या या सिनेमाची सुरूवातही विवादानेच झाली आहे . सिमरन या सिनेमात कथा , संवाद आणि स्क्रिनप्ले लिहिण्यासाठी कंगनाच्या नावाला क्रेडिट दिले गेले आहे . सिनेमाचा लेखक अपूर्व असरानीने ट्विटवरून त्याला सिनेमाचा लेखक म्हणून पूर्ण श्रेय न दिल्याबद्दल नापसंती दर्शवली होती . पण अपूर्व आता कंगनाच्या खोटेपणावर फारच संतापला आहे . त्याने यासंदर्भात एक मोठी पोस्टच फेसबुकवर शेअर केली आहे . ‘सिमरन’ सिनेमाचा लेखक अपूर्व असरानीने आपल्या फेसबुक पोस्टमध्ये लिहिले की , सिनेमाच्या पोस्टरमध्ये लेखक म्हणून त्याचे नाव कंगनानंतर लिहिले याचे त्याला वाईट वाटले नाही . पण कंगना तिच्या अनेक मुलाखतीत दिग्दर्शक हंसल मेहता तिच्याकडे फक्त एका ओळीचा स्क्रिनप्ले घेऊन आले होते , असे सांगत आहे . तसेच तिच्याकडे जेव्हा हा सिनेमा आला तेव्हा डार्क थ्रिलर प्रकारात मोडणारा हा सिनेमा होता . पण तिने याचे लाइट कॉमेडी सिनेमात रुपांतर केले . ‘सिमरन’ हा कॉमेडी ड्रामा सिनेमा आहे जो एका एनआरआय नर्स संदीप कौरच्या आयुष्याभोवती फिरतो . संदीपला गेल्यावर्षी बँकेत चोरी केल्याच्या आरोपावरून अटक करण्यात आली होती . संदीपने ही चोरी बँकेचे कर्ज फेडण्यासाठी केली होती . अपूर्वने आपल्या पोस्टमध्ये लिहिले की , या सिनेमाच्या लेखनामध्ये पूर्ण माझी मेहनत आहे . मला माहिती आहे की मी असं बोललो तर तिचे लाखो चाहते माझ्यावर भडकतील . पण तरीही मला हे बोलावं लागणार . जे मला जाणतात त्यांना हे पुरेपूर माहिती आहे की मी नेहमी सत्याच्या बाजूनेच उभा राहतो आणि हे माझ्यासाठी कोणत्याही हिट सिनेमापेक्षा जास्त महत्त्वाचं आहे . अपूर्वने त्याच्या या पोस्टमध्ये स्पष्टपणे म्हटलं की , ‘सिमरन’ सिनेमासोबत तो पहिल्या दिवसापासून जोडला गेलेला आहे आणि पहिल्या दिवसापासून सिनेमाची कथा तिच होती जी आता प्रेक्षकांच्या समोर येणार आहे . तसेच या पोस्टमध्ये दिग्दर्शक हंसल मेहता यांना उद्देशून म्हटले आहे की , मला आशा आहे की माझा मित्र हंसल खरं बोलण्याची हिंम्मत दाखवेल अशी अपेक्षा करतो . अपूर्व असरानीने याआधी अलीगढ , सिटीलाइट , शाहिद या सिनेमांचे लेखन केले आहे .


भारताचा ग्रॅंडमास्टर पी . हरिकृष्ण याने शेनझेन मास्टर्स बुद्धिबळ स्पर्धेला झकास सुरवात केली . पहिल्या फेरीत त्याने रशियाच्या पीटर स्विडलरला बरोबरीत रोखले . जागतिक क्रमवारीत २५७८ एलो गुणांकनासह १४व्या स्थानी असलेल्या हरिकृष्णाने पांढऱ्या मोहऱ्यांसह खेळताना आक्रमक सुरवात केली . त्याच्या या धोरणामुळे स्विडलर चकित झाला . अनुभवाच्या जोरावर जागतिक क्रमवारीत २०व्या स्थानावर असणाऱ्या स्विडलरने खुबीने त्याला प्रत्युत्तर देत आपला बचाव भक्कम राखला . दोन्ही खेळाडू एकवेळ वेळेच्या दडपणाखाली आले . अखेरीस ३०व्या चालीनंतरच त्यांनी बरोबरी राखण्याला प्राधान्य दिले . पहिल्या फेरीनंतर हरिकृष्णा तिसऱ्या स्थानावर आहे . स्पर्धेत अन्य पाच ग्रॅंडमास्टर खेळत असून , प्रत्येक जण एकमेकांशी दोनवेळा खेळणार आहे .


टाटा मोटर्स या ऑटोमोबाईल क्षेत्रातील नामवंत कंपनीने ग्राहकांना आपल्याकडे आकर्षित करण्यासाठी खास मॉन्सून ऑफर्स जाहीर केल्या आहेत . जुलै महिन्यामध्ये ग्राहकांना या ऑफर्सचा लाभ घेता येणार आहे . ग्राहकांशी अधिक प्रभावी पद्धतीने जोडून घेण्यासाठी कंपनी आपल्या विस्तारणाऱ्या जाळ्याच्या क्षमतेचा लाभ घेत आहे . जुलै २०१८ मध्ये कंपनीने टिगोर , नॅनो , हेक्झा , सफारी स्ट्रोम आणि झेस्ट या मॉडेल्ससाठी पहिल्या वर्षाचा विमा हप्ता केवळ एक रुपयाला देऊ केला आहे . याबरोबरच निवडक मॉडेल्सवर २० , ००० ते ३० , ००० रुपयांची सवलत देऊन ग्राहकांना खुश केले आहे . संभाव्य खरेदीदारांसाठी कंपनीने वर उल्लेख केलेल्या मॉडेल्सवर आणि नेक्सन व टिअॅगोच्या सर्व प्रकारांवर १५००० रुपयांपर्यंत एक्स्चेंज डिस्काऊंटही जाहीर केले आहे . या जाहीर झालेल्या ऑफर्सबद्दल टाटा मोटर्सच्या प्रवासी वाहन व्यवसाय विभागाचे ( पीव्हीबीयू ) उपाध्यक्ष एस . एन . बर्मन म्हणाले , “आमच्या ग्राहकांसाठी हा पावसाळा अधिक खास व्हावा म्हणून आम्ही या ऑफर्स जाहीर केल्या आहेत . आमच्या सर्व ग्राहकांच्या बदलत्या गरजा लक्षात घेऊन त्यांना जास्तीत जास्त लाभ पुरवण्याच्या एकमेव उद्देशाने आम्ही या ऑफर्स जाहीर केल्या आहेत . या उपक्रमामुळे खरेदीदारांचा आमच्यासोबत ब्रॅंड म्हणून असलेला संबंध अधिक दृढ होईल यावर आमचा ठाम विश्वास आहे . सध्याच्या धोरणाच्या पार्श्वभूमीवर आम्ही चांगली प्रगती केली आहे आणि ग्राहकांच्या निर्णय प्रक्रियेबद्दल आम्ही जाणून घेत आहोत असेही ते म्हणाले . ”यामध्ये कार्यक्षम विक्रीउत्तर सेवा देणे , तक्रारी कमी करणे आणि सर्व ग्राहकांच्या सतत बदलत असलेल्या मागण्या पूर्ण करणाऱ्या अर्थपूर्ण ऑफर्स देणे हे आमचे उद्दिष्ट आहे . ” असेही ते म्हणाले . संपूर्ण देशात जून २०१८ मध्ये १८ , २१३ युनिट्सची विक्री झाली . गेल्या वर्षीच्या तुलनेत ही विक्री ६३ टक्क्यांनी वाढली आहे . यासोबतच कंपनीच्या नेटवर्कमध्येही मोठी वाढ होऊन ते ४०० आउटलेट्सपासून ७४६ आउटलेट्सपर्यंत पोहोचले आहे . ही संख्या या वर्षाच्या अखेरीपर्यंत ८५० पर्यंत पोहोचणे अपेक्षित आहे . त्यातच आताच्या ऑफर्समुळे पुढल महिन्यापासून असणारा सणासुदीचा काळ व्यवसायाच्या दृष्टीने फायदेशीर ठरेल .


मोबाईल कंपन्यांची स्पर्धा दिवसेंदिवस तीव्र होताना दिसत आहे . एकमेकांना टक्कर देण्यासाठी कंपन्या आपले एकाहून एक प्लॅन लाँच करताना दिसत आहेत . २८ दिवसांची वैधता असलेला ४७ रुपयांचा प्लॅन कंपनीने नुकताच लाँच केला आहे . यामध्ये ग्राहकांना लोकल , एसटीडी आणि नॅशनल रोमिंगसाठी एकूण ७५०० सेकंद म्हणजेच १२५ मिनिटे मोफत मिळणार आहेत . याबरोबरच ५० मेसेज आणि ५०० एमबीचा २जी / ३जी / ४जी डेटा मिळणार आहे . विशेषतः हा प्लॅन रिलायन्स जिओच्या ५२ रुपयांच्या प्लॅनला तसेच वोडाफोनच्या ४७ रुपयांच्या प्लॅनला टक्कर देणार आहे . विशेषतः महाविद्यालयीन विद्यार्थी किंवा इतर ग्राहकांनाही अतिशय उपयुक्त ठरणार आहे . याबरोबरच एअरटेलने ९९ रुपयांचा आणखी एक प्लॅन लाँच केला आहे . यामध्ये १ जीबी डेटा आणि अनलिमिटेड व्हॉईस कॉलिंगची सुविधा देण्यात आली आहे . याशिवाय १०० मेसेज मिळणार असून या प्लॅनची वैधता १० दिवसांची आहे . याबरोबरच एअरटेलने याआधी ४९ , २८ , २९ रुपयांचे वेगवेगळे प्लॅन लाँच केले होते . त्यानंतर आता ४७ रुपयांचा प्लॅन बाजारात आणत ग्राहकांना आणखी खुश करण्याचा प्रयत्न केला आहे . त्यामुळे तुम्ही एअरटेल वापरत असाल आणि तुम्हाला एखादा चांगला स्वस्तात मस्त असा पॅक हवा असेल तर तुम्ही या ४७ रुपयांच्या प्लॅनचा नक्कीच विचार करु शकता .


वजन घटविण्याच्या शस्त्रक्रियेमुळे त्वचेच्या कर्करोगाचा धोका कमी होत असल्याचे नुकत्याच करण्यात आलेल्या संशोधनात स्पष्ट झाले आहे . लठ्ठपणामुळे त्वचेच्या कर्करोगाचा धोका अधिक असतो . वजन घटविण्यासंदर्भातील अभ्यासात वजन घटविण्याची शस्त्रक्रिया कर्करोगाचा धोका कमी करत असल्याचे म्हटले आहे . लठ्ठपणा , वजन घटविणे आणि घातक मॅलिग्नंट मेलानोमा ( कर्करोगाची प्राथमिक अवस्था ) यांचा अभ्यास केल्यानंतर हे संशोधन मांडण्यात आले आहे . स्विडनमधील गोथेनबर्ग विद्यापीठातील संशोधकांनी स्विडनमधील वजन घटविण्याची शस्त्रक्रिया केलेल्यांच्या प्रकरणांचा अभ्यास केला . वजन घटविण्याची शस्त्रक्रिया केलेल्या २००७ मधील रुग्णांचे वय , लिंग , कर्करोगाच्या धोक्याची पातळी , वजन आणि उपचार या संदर्भाची नोंद घेतली . धोक्याची पातळी आणि शस्त्रक्रिया यांचा अभ्यास करण्यात आला . वजन घटविण्याची शस्त्रक्रिया केल्याने कर्करोगाचा धोका कमी होत असल्याचे संशोधकांना आढळले . १८ वर्षांच्या कालावधीचा आढावा घेतल्यानंतर शस्त्रक्रियेमुळे कर्करोगाच्या प्राथमिक पातळीचा ( मॅलिग्नंट मेलानोमा ) धोका ६१ टक्क्यांनी तर त्वचेच्या कर्करोगाचा धोका ४२ टक्क्यांनी कमी होत असल्याचे स्पष्ट झाले . वजन घटविण्याच्या शस्त्रक्रियेमुळे त्वचेच्या कर्करोगाला पूरक पेशी नष्ट होतात , असे संशोधकांनी सांगितले .


द कन्क्लूजन ' या चित्रपटातील प्रत्येक गोष्टीचं कौतुक होतंय . त्यातल्या अगदी छोट्यात छोट्या घटनाही चर्चेत आहेत . यातली गाणी तर अनेकांच्या ओठांवर आहेत . ही गाणी चार भाषांमध्ये भाषांतरित झाली आहेत . त्यातल्या हिंदी भाषेतील गाण्यांचाही खूप मोठा चाहता वर्ग आहे . त्यात खास करून " कान्हा सोजा जरा ' या गाण्याला अधिक पसंती मिळालीय . मग काय म्हणतेय या गाण्याला स्वरसाज देणारी मधुश्री ? " बा हुबली - द कन्क्लूजन ' नं जगभरात 1500 कोटींचा टप्पा पार केलाय . या सिनेमानं आणि त्यातील गाण्यांनी सर्वांना अक्षरशः वेड लावलंय . त्यातील श्रीकृष्णाला उद्देशून असलेलं " कान्हा सोजा जरा . . . ' हे गाणं सध्या खूपच लोकप्रिय झालंय . या गाण्याला स्वरसाज लाभलाय तो गायिका मधुश्रीचा . बॉलीवूडमधील " कल हो ना हो ' , " स्वदेस ' , " पहेली ' , " युवा ' , " रंग दे बसंती ' , " शिवाजी : द बॉस ' , " रोबोट ' आणि " रांझना ' या चित्रपटातील गाणी तिने गायलीत ; मात्र भारतातील सर्वात भव्यदिव्य अशा " बाहुबली - द कन्क्लूजन ' ' ( हिंदी भाषा ) मधील " कान्हा सोजा जरा . . . ' हे गाणं गायलं मिळणं हे कोणत्या चमत्कारापेक्षा कमी नाही , असं मधुश्री सांगते . " रांझना ' चित्रपटानंतर मी बऱ्याच छोट्या - मोठ्या सिनेमांसाठी गाणी गायलीत . पण " बाहुबली 2 ' चित्रपटातील गाणं गायला मिळालं हे माझ्यासाठी खूप मोठं सरप्राईज होतं . मला हैदराबादहून एक फोन आला आणि त्यांनी " बाहुबली 2 ' चित्रपटातील गाणं गाण्यासाठी मला हैदराबादला बोलावलं . मला सुरुवातीला वाटलं की तेलगु गाणं गायचंय आणि त्या वेळी मी " झी बांग्ला वाहिनी ' वरील " सारेगमप ' या शोचं परीक्षण करत होते . त्यांच्यासोबत मी कॉन्ट्रॅक्ट साईन केलं होतं . त्यामुळे सुरुवातीला नाही सांगितलं ; पण बाहुबली 2 चित्रपटासाठी गाणं गायचंय आणि संगीतकार किरवानी यांनी तुमचं नाव सुचवलंय तर तुम्हाला यावंच लागेल , असं फोनवर सांगितलं गेलं . त्यामुळे मला आश्चर्य वाटलं की , " बाहुबली 2 ' तर प्रदर्शनासाठी सज्ज झाला असणार . पण ते म्हणाले की , त्यातील एक गाणं तुमचीच वाट पाहतंय . तेव्हा माझ्या पतींनी फोन उचलला आणि " बाहुबली 2 ' चित्रपटासाठी गाणं गायचंय तर ती येईल , असं सांगितलं . मी हैदराबादला गेले . तिथे मी किरवानी यांना भेटले . किरवानी यांच्यासोबत मी आठ - नऊ वर्षांपूर्वी " पहेली ' चित्रपटातील दोन गाणी गायली होती . त्यानंतर आम्ही एकमेकांच्या संपर्कात नव्हतो ; पण आठ - नऊ वर्षांनंतर किरवानी यांनी माझा नंबर शोधून काढला आणि या गाण्यासाठी माझी निवड केली . " हे गाणं खूप आव्हानात्मक आहे आणि ते तूच गाऊ शकतेस . " कान्हा सोजा जरा ' हे गाणं कृष्ण - भजन असून यात शास्त्रीय बाज आणि रोमॅंटिक भावनाही आहेत . हे एक अंगाईगीत आहे . एकाच गाण्यात या सर्व गोष्टी फक्त मधुश्रीचं आणू शकते ' असं किरवानी म्हणाले . हे ऐकून मला खूप भारी वाटलं . हे गाणं मी ऐकलं . हे गाणं इतकं छान आहे की , अशा प्रकारचं गाणं यापूर्वी मी कधीच गायलं नव्हतं . अभिनेत्री अनुष्का शेट्टी म्हणजेच देवसेना कृष्णाला उद्देशून एक अंगाई गीत गातेय आणि तिच्या प्रेमात असलेला अमरेंद्र बाहुबली तिचं हे गाणं ऐकतोय . अशा प्रकारे हे गाणं खूप छान चित्रीत करण्यात आलंय , असं मधुश्री सांगत होती . ती पुढे म्हणाली , भारतीय चित्रपटसृष्टीत " बाहुबली 2 ' नं अनेक विक्रम केलेत . याचा मीही एक भाग असल्यामुळे स्वतःला खूप नशीबवान समजते . आतापर्यंत बॉलीवूडमध्ये चित्रपटातील गाणी चित्रपट प्रदर्शित होण्यापूर्वी बऱ्याच वेळा दाखवली जातात . त्यानंतर ही गाणी हिट होतात . मग प्रेक्षक चित्रपट पाहायला जातात ; पण " बाहुबली ' चित्रपटाच्या बाबतीत याउलट घडलं . " बाहुबली 2 ' चित्रपट प्रदर्शित होण्यापूर्वी त्यातील गाणी कुठेही अजिबात दाखवली गेली नाहीत . तरीदेखील गाणी सुपरहिट ठरली . " बाहुबली 2 ' मधील या गाण्यानंतर पुन्हा एकदा माझ्या करियरला कलाटणी मिळालीय . " कान्हा . . . ' या गाण्यासाठी जगभरातून मला खूप चांगल्या प्रतिक्रिया येताहेत . तसंच खूप प्रेम मिळतंय . लवकरच मी हॉलंडला जाणार आहे . तिथल्या सरकारने मला एका कार्यक्रमात हे गाणं गाण्यासाठी बोलवलं आहे . त्यामुळे मी खूप खूश आहे . " कबाडी ' , " लव्ह यू फॅमिली ' व " आम्रपाली ' हे मधुश्रीचे आगामी प्रोजेक्ट असून " बाहुबली 2 ' नंतर तिला बऱ्याच ऑफर येत असल्याचं तिने सांगितलं . मधुश्रीला पुढील वाटचालीसाठी खूप साऱ्या शुभेच्छा ! ' ई सकाळ ' वरील आणखी ताज्या बातम्या वाचण्यासाठी क्लिक करा सापाने दंश केल्याने बालकाचा मृत्यू गड्यांनो , आपले गाव विकासापासून कोसो मैल दूर योयो परत येणार रे . . ! ! इंग्रजी शाळांत अनुसुचित जमातीच्या विद्यार्थ्यांना प्रवेश इंदापुरात राज्यातील सर्वांत मोठा सौरऊर्जा प्रकल्प . . . आता पुढचं आयुष्य फक्त देशासाठीच ! दहशतवादी पाकबरोबर क्रिकेट नाहीचः क्रीडामंत्री मॉन्सून आणि मार्केट आजच्या काळात तुमची खरी कसोटी : विद्यासागर राव सैनिक तीन महिलांवर बलात्कार करू शकतात


थंडीच्या मोसमात लालचुटुक रंगाच्या स्ट्रॉबेरी भरपूर प्रमाणात उपलब्ध असतात . आपल्याकडे महाबळेश्वर , पाचगणीमध्ये स्ट्रॉबेरीचं उत्पादन मोठ्या प्रमाणात होतं . स्ट्रॉबेरी ही दिसायला जितकी सुंदर आहे तितकीच ती आरोग्यासाठीही फायदेशीर आहे . स्ट्रॉबेरीमध्ये ‘क’ जीवनसत्त्व भरपूर प्रमाणात आहे त्याशिवाय पोटॅशियम , मॅग्नेशियम असल्यामुळे हाडांसाठी त्या फायदेशीर आहेत . म्हणूनच थंडीच्या मोसमात बाजारात येणारी स्ट्रॉबेरी ही भरपूर खावी . स्ट्रॉबेरीचे फायदे – स्ट्रॉबेरीमध्ये ‘क’ जीवनसत्व मोठ्याप्रमाणात असल्यामुळे दिवसभराच्या कामामुळे येणारा थकवा कमी होतो . – स्ट्रॉबेरीमध्ये सायट्रीक आम्ल आणि आरोग्यास आवश्यक आम्ल मुबलक प्रमाणात असतात . त्यामुळे दातांचा पिवळेपणा कमी होऊन दात अधिक चमकदार होतात . तसेच हिरड्या मजबुत होण्यास मदत होते . – स्ट्रॉबेरीत असणारे अँटीऑक्सीडेंट , फ्लेवोनॉइड , फोलेट आणि केंफेरॉल ही तत्व कॅन्सर होण्यास कारणीभूत असणाऱ्या पेशी नष्ट करतात . – स्ट्रॉबेरी खाल्ल्यानं त्वचा तजेलदार होते , तसेच त्वचेवर पडणाऱ्या सुरकुत्याही कमी होतात . – स्ट्रॉबेरीमधील ‘फोलेट’ हे तत्व तांबड्या रक्तपेशींची वाढ करण्यास मदत करतात . – स्ट्रॉबेरीमुळे वजनावर नियंत्रण मिळवण्यास फायदा होतो . – स्ट्रॉबेरीत मँगेनिज हे खनिजद्रव्य आहे त्यामुळे हाडांचा ठिसूळपणा कमी होतो , तसेच हाडं दुखण्याचा त्रासही कमी होतो म्हणून थंडीत स्ट्रॉबेरी भरपूर खावी .


सेन्सॉर बोर्डाने चित्रपटाला हिरवा कंदील देऊनही , राष्ट्रीय पुरस्कार पटकावूनही जर चित्रपटाला विरोध होत असेल , तर हा कलाकाराच्या अभिव्यक्ती स्वातंत्र्यावर घाला आहे , अशी प्रतिक्रिया ‘दशक्रिया’ या चित्रपटाचे दिग्दर्शक संदीप पाटील यांनी दिली . या चित्रपटावर बंदी आणण्याची मागणी ब्राह्मण महासंघाने केली . यामध्ये हिंदू परंपरांची बदनामी केल्याचा आरोप त्यांनी केला आहे . एकीकडे संजय लीला भन्साळी यांचा ‘पद्मावती’ या चित्रपटाला राजपूत संघटनांचा होत असलेला विरोध ताजा असतानाच आता ‘दशक्रिया’लाही ब्राह्मण संघटनांकडून विरोध होत आहे . चित्रपटांना अशाप्रकारे होत असलेला विरोध पाहता हा चित्रपट निर्मात्यांच्या अभिव्यक्ती स्वातंत्र्यावर घाला आहे का , असा प्रश्न आता विचारला जाऊ लागला आहे . चित्रपटाची संहिता सेन्सॉर बोर्डाने मान्य केली . तरीही याला विरोध होत असेल तर महाराष्ट्रासारख्या पुरोगामी राज्याने याचा विचार केला पाहिजे . चित्रपटात सामाजिक विषमतेवर भाष्य केले आहे . चित्रपट न पाहता त्याला विरोध करणे अयोग्य आहे , असे संदीप पाटील म्हणाले . त्याचप्रमाणे अशाप्रकारचे विरोध हे फक्त प्रसिद्धीसाठी केले जात असल्याचे मत त्यांनी मांडले . ज्येष्ठ लेखक बाबा भांड यांच्या ‘दशक्रिया’ या कादंबरीवर आधारित हा चित्रपट १७ नोव्हेंबर रोजी प्रदर्शित होत आहे . यामध्ये दिलीप प्रभावळकर , मनोज जोशी यांच्या मुख्य भूमिका आहेत .